title: Stipe Miocic

text: Miocic aloitti vapaaottelemisen ohiolaisessa vapaaottelujärjestössä North American Allied Fight Seriesissa (NAAFS). Miocic otteli menestyksekkäästi kolmen ottelun verran voitettuaan kaikki tyrmäyksellä. Hän otteli tämän jälkeen William Pennia vastaan ykköshaastajan paikasta raskaansarjan mestaruudesta. Miocic voitti kamppailun tyrmäyksellä kahden minuutin jälkeen. Voiton myötä Miocic otteli Bobby Brentsia vastaan NAAFSin raskaansarjan mestaruudesta. Miocic voitti mestaruuden Brentsin luovutettua kamppailun toisessa erässä saatuaan osumia jalkaansa.


title: Stipe Miocic

text: NAAFS mestaruuden jälkeen Miocic allekirjoitti kesäkuussa 2011 moniotteluisen sopimuksen UFC:n kanssa. Hän kohtasi avauskamppailussaan Joey Beltran "UFC 136" -tapahtumassa lokakuussa 2011. Miocic voitti kolmieräisen kamppailun tuomariäänin.


title: Stipe Miocic

text: 2012 Miocic otteli kolmesti ja voitti helmikuussa Philip De Friesin tyrmäyksellä 43 sekunnissa, joka palkittiin myös Illan tyrmäys bonuksella. Seuraavaksi hän voitti Shane del Rosarion teknisellä tyrmäyksellä toisessa erässä kyynärpääosumin. Syyskuussa Miocic kärsi uransa ensimmäisen tappion Stefan Struvelle teknisellä tyrmäyksellä toisessa erässä. Hän oli ehtinyt voittaa urallaan yhdeksän ottelua peräkkäin ja UFC:ssä kolme ottelua. Ottelu palkittiin myös Illan kamppailu bonuksella.


title: Stipe Miocic

text: 2013 Miocic otteli vain yhden ottelun, joka oli Roy Nelsonia vastaan. Kanadassa käyty ottelu päättyi Miocicin voittoon tuomariäänin (30–27, 30–27, 30–27).


title: Stipe Miocic

text: 2014 Miocic uudelleen kolme ottelua vuodessa. Tammikuussa hän voitti Gabriel Gonzagan tuomariäänin (30–27, 30–27, 29–28). Toukokuussa Miocic kohtasi Fábio Maldonadon Illan pääottelussa, jonka hän voitti teknisellä tyrmäyksellä 35 sekunnissa ja ansaitsi voitosta Illan suoritus bonuksen. Kolmannen ja vuoden viimeisen ottelun Miocic kävi Junior dos Santosia vastaan, joka käytiin myös "UFC on Fox" illan pääotteluna. Joulukuussa käyty kamppailu päättyi Miocicin tappioon tuomariäänin (47–48, 46–49, 46–49).


title: Stipe Miocic

text: 2015 Miocic otteli myös vain yhden ottelun 2013 vuoden tapaan. Hän kohtasi Australiassa Mark Huntin illan pääottelussa. Toukokuussa käyty kamppailu päättyi Miocicin voittoon teknisellä tyrmäyksellä ottelun viimeisessä erässä.


title: Stipe Miocic

text: 2016 Miocic aloitti ottelemaan tammikuussa Andrei Arlovskia vastaan, jonka hän voitti teknisellä tyrmäyksellä 54 sekunnin jälkeen ensimmäistä erää. Voitosta Miocic ansaitsi Illan suoritus bonuksen.


title: Stipe Miocic

text: Maaliskuussa 2016 ilmoitettiin Miocicin kohtaavan hallitsen raskaansarjan mestarin Fabricio Werdumin toukokuussa, kun alun perin Cain Velasquezin ja Werdumin oli määrä kohdata jo helmikuussa. Ottelu käytiin Brasiliassa "UFC 198" -tapahtumassa, jossa Miocic voitti mestaruuden ensimmäisen erän tyrmäyksellä. Miocic palkittiin jälleen Illan suoritus palkinnolla.


title: Stipe Miocic

text: Miocic puolusti ensimmäistä kertaa mestaruuttaan 10. syyskuuta 2016 Alistair Overeemia vastaan kotiosavaltiossaan Ohiossa. Hän onnistui tyrmäämään Overeemin ensimmäisen erän lopussa ja heidän välinen ottelu palkittiin myös Illan kamppailuna.


title: Stipe Miocic

text: Toisen kerran Miocic puolusti mestaruuttaan Junior dos Santosia vastaan 13. toukokuuta 2017, jolle hän oli aiemmin hävinnyt tuomariäänin kolme vuotta sitten. Ottelu päättyi kahden edellisen tapaan ensimmäisessä erässä nyt teknisellä tyrmäyksellä. Miocic palkittiin myös Illan suoritus bonuksella. Samalla hän jakoi raskaansarjan mestaruuden puolustamisennätyksen kahdella onnistuneella voitolla.


title: Stipe Miocic

text: Miocic puolusti kolmannen kerran mestaruuttaan 20. tammikuuta Bostonissa Francis Ngannoua vastaan. Miocic voitti ottelun tuomariäänin (50-44, 50-44, 50-44). Samalla hän rikkoi UFC:n raskaansarjan ennätyksen eniten puolustettuja kertoja.


title: Stipe Miocic

text: Miocic puolusti mestaruuttaan neljännen kerran 7. heinäkuuta 2018 alemman raskaansarjan hallitsevaa mestaria Daniel Cormieria vastaan. Miocic menetti mestaruutensa hävittyään ottelun tyrmäyksellä ensimmäisessä erässä.


title: Mount Pearl

text: Mount Pearl on noin 24 000 asukkaan kaupunki Newfoundland ja Labradorin provinssissa, Kanadassa. Se sijaitsee Avalonin niemimaan pohjoisosassa, sekä eteläisessä Newfoundlandin saaren eteläosassa. Kaupunki on provinssinsa toiseksi suurin. Vuonna 2016 siellä asui lähes 23 000 ihmistä.


title: Mount Pearl

text: Mount Pearlin perustivat vuonna 1829 komentaja James Pearl ja hänen vaimonsa Lady Anne Pearl.


title: Circuit eMotorsport

text: Circuit eMotorsport on maaliskuussa 2016 Sub-kanavalla alkanut virtuaaliautoilun eSports ohjelma. Ohjelmassa viikoittain vaihtuva julkisuuden henkilö ajaa kilpaa formulapelissä tunnettujen peliharrastajien kanssa. Juontajina toimii Emma Kimiläinen ja Kalle Palander. Kauden päätteeksi voittaja saa palkinnoksi testin vuoden 2007 Williams FW29 -autolla, testi järjestetään Pärnussa kesällä 2016.


title: Grace and Frankie

text: Grace and Frankie on yhdysvaltalainen komediasarja, jonka koko ensimmäinen tuotantokausi julkaistiin tilausvideopalvelu Netflixissä 8. maaliskuuta 2015. Toinen tuotantokausi julkaistiin 6. maaliskuuta 2016. Kolmas tuotantokausi julkaistiin 24. maaliskuuta 2017.


title: Grace and Frankie

text: Lily Tomlin on saanut roolistaan kaksi parhaan naispääosan Primetime Emmy -ehdokkuutta.


title: Nathalie Martinau

text: Nathalie Martinau (30. toukokuuta 1845 Nikolajevsk, Hersonin kuvernementti, Venäjä – 15. marraskuuta 1936 Helsinki) oli suomalainen taidemaalari.


title: Nathalie Martinau

text: Martinaun vanhemmat olivat Haminan kadettikoulun johtaja, kenraaliluutnantti Karl Mauritz Martinau (1797–1863) ja Wilhelmina Amalia Tigerstedt (1821–1906). Hän opiskeli Schwemmerin ja Carl Ehrenbergin johdolla Dresdenissä vuodesta 1876 alkaen sekä Doillardin ja N. P. Collinin johdolla Pariisissa 1881–1882. Nathalie Martinaun nuorempi sisar oli taidemaalari Maria Martinau (1847–1914). He työskentelivät yhdessä ja heidän maalaustapansa olivat hyvin samanlaiset.


title: Castelnau-Magnoac

text: Castelnau-Magnoac on kunta Lounais-Ranskassa Hautes-Pyrénées'n departementissa Languedoc-Roussillon-Midi-Pyrénées'n alueella.


title: Castelnau-Magnoac

text: Kunnan nähtävyys on kirkko "Collégiale de l'Assomption". Kirkon tornit ovat vahvasti linnoitettu. Nykyään torneissa on uskonnollisen taiteen museo. Kirkko kuuluu Ranskan historiallisiin monumentteihin.


title: Maria Martinau

text: Maria Constance Adele Martinau (22. kesäkuuta 1847 Novomirgorod, Hersonin kuvernementti, Venäjä – 10. helmikuuta 1914 Helsinki) oli suomalainen taidemaalari.


title: Maria Martinau

text: Martinaun vanhemmat olivat Haminan kadettikoulun johtaja, kenraaliluutnantti Karl Mauritz Martinau (1797–1863) ja Wilhelmina Amalia Tigerstedt (1821–1906). Hän opiskeli Schwemmerin ja Carl Ehrenbergin johdolla Dresdenissä vuodesta 1876 alkaen sekä Doillardin ja N. P. Collinin johdolla Pariisissa 1881–1882. Maria Martinaun vanhempi sisar oli taidemaalari Nathalie Martinau (1845–1936). He työskentelivät yhdessä ja heidän maalaustapansa olivat hyvin samanlaiset.


title: Yaaral ja degal

text: Yaaral ja degal ovat fulbejen karjanhoitoon liittyviä vuosijuhlia Nigerin sisämaasuistossa Malissa. Ne on hyväksytty Unescon aineettoman kulttuuriperinnön luetteloon vuonna 2008.


title: Yaaral ja degal

text: Yaaralia vietetään Diafarabéssa tammikuussa, kun fulbepaimenten karjalaumat palaavat Sahelin laidunmailta ja ylittävät Nigerin haarajoen Diakan. Degal järjestetään Dialloubéssa huhtikuussa, jolloin karja siirtyy kuivan kauden viimeisille laitumille sisämaasuiston pohjoisosaan. Juhlien ajankohta riippuu laidunmaiden tilasta ja joen vedenkorkeudesta, mutta päiväksi valitaan aina fulbejen suotuisana viikonpäivänä pitämä lauantai.


title: Yaaral ja degal

text: Juhlallisuudet käsittävät erilaisia kilpailuja sekä musiikki-, tanssi- ja runoesityksiä. Todennäköisesti 1300-luvulta peräisin oleva ja 1800-luvun alussa säännöt saanut perinne ylläpitää fulbejen identiteettiä ja elämäntapaa. Siihen osallistuvat myös sisämaasuiston muut etniset ja ammattiryhmät: riisiä viljelevät nonot eli markat, hirssiä viljelevät bambarat ja kalastusta harjoittavat bozot. Juhlat vahvistavat siten alueen kansanryhmien välistä yhteistoimintaa ja yhteenkuuluvuuden tunnetta. Perinnettä uhkaavat paimentolaisuutta haittaava kuivuus ja nuorison muutto pois maaseudulta.


title: Tournay

text: Tournay on kunta Lounais-Ranskassa Hautes-Pyrénées'n departementissa Languedoc-Roussillon-Midi-Pyrénées'n alueella.


title: Tournay

text: Kunnan nähtävyyksiä on Tournayssa syntyneen runoilijan Francis Jammesin syntymäkoti.


title: Oriolus albiloris

text: Oriolus albiloris on kuhankeittäjien heimoon kuuluva lintu. Sitä pidetään joissain lähteissä omana lajina ja joissain bataaninkuhankeittäjän ("Oriolus steerii") alalajina. BirdLife Suomen luokittelu ei tunne lajia "Oriolus albiloris". "Oriolus albilorista" tavataan Filippiineillä ja se on luokiteltu elinvoimaiseksi.


title: Capvern

text: Capvern on kunta Lounais-Ranskassa Hautes-Pyrénées'n departementissa Languedoc-Roussillon-Midi-Pyrénées'n alueella. Kunnasta käytetään myös nimeä Capvern-les-Bains. Se on tunnettu kylpyläkaupunki.


title: Capvern

text: Kunnan nähtävyyksiä on kirkko "Sainte-Trinité de Capvern-les-Bains". Kirkko on rakennettu 1960-luvulla, ja se kuuluu Ranskan historiallisiin monumentteihin.


title: Agda Lindqvist

text: Vivia Agda Lindqvist (8. toukokuuta 1860 Helsinki – 29. syyskuuta 1889) oli suomalainen taidemaalari.


title: Agda Lindqvist

text: Lindqvistin vanhemmat olivat Oulun lääninarkkitehti ja myöhempi yleisten rakennusten ylihallituksen ylijohtaja Ludvig Isak Lindqvist (1827–1894) ja Olga Linsén (1836–1880). Hän opiskeli Suomen Taideyhdistyksen piirustuskoulussa 1876–1879 ja Adolf von Beckerin yksityisessä akatemiassa 1882–1883. Hän toimi piirustuksenopettajana käsityökoulussa.


title: Agda Lindqvist

text: Agda Lindqvist oli naimisissa vuodesta 1887 viipurilaisen kauppaneuvos Ferdinand Alfthanin (1857–1921) kanssa. Heidän poikansa oli everstiluutnantti Isak Alfthan. Agda Lindqvistin nuorempi veli oli kirjailija ja toimittaja Rafael Lindqvist.


title: Pehmeä iho

text: Pehmeä iho ("La Peau douce") on François Truffaut’n ohjaama ranskalainen draamaelokuva vuodelta 1964. Truffaut teki myös käsikirjoituksen yhdessä Jean-Louis Richardin kanssa. Elokuvan pääkuvaajana toimi Raoul Coutard, ja musiikin siihen teki Georges Delerue. Pääparia, nuorta lentoemäntää ja häneen rakastuvaa naimisissa olevaa kirjankustantajaa näyttelevät Françoise Dorléac ja Jean Desailly, ja kolmiodraaman kolmas osapuoli on vaimo Franca (Nelly Benedetti).


title: Pehmeä iho

text: Keski-ikäinen, menestyvä pariisilainen kustantaja Pierre Lachenay on naimisissa psyykkisesti epävakaan Francan kanssa, ja heillä on kymmenvuotias tytär Sabine. Kun Lachenay matkustaa Lissaboniin luentomatkalle, hänellä on yhden yön juttu brasilialaisen lentoyhtiön lentoemännän Nicolen kanssa. Hän ei kuitenkaan pääse asiasta eroon vaan haluaa tavata naista yhä uudestaan. Hän haluaa pitää suhteen salassa etenkin tyttärensä takia. He tapaavat ja matkustavat yhdessä Reimsiin. Nicole suhtautuu suhteeseen kevyemmin. Lachenayn vaimo saa tietää suhteesta traagisin seurauksin.


title: Pehmeä iho

text: Truffaut pohjasi "Pehmeän ihon" suurelta osin oman elämänsä tapahtumiin. Hhän oli asunut jo vuosia erossa vaimostaan Madeleinestä ja heidän kahdesta tyttärestään ja seurusteli muun muassa tämän elokuvan naispääosan esittäjän Françoise Dorléacin kanssa. Elokuvan valmistumisen jälkeen hän suostui sopuisaan avioeroon.


title: Pehmeä iho

text: Truffaut oli "Pehmeästä ihosta" ehdolla Cannesin Kultaisen palmun saajaksi. Elokuva ei kuitenkaan menestynyt hyvin teattereissa, vaan sitä pidettiin kliseisenä, kylmäkiskoisena ja pitkäveteisenä.


title: Kansas City Outlaws

text: Kansas City Outlaws oli ammattilaistason jääkiekkojoukkue, joka pelasi International Hockey Leaguessa kaudella 2004–2005. Joukkue pelasi kotiottelunsa Kemper Arenalla.


title: Kansas City Outlaws

text: Outlawsin perustaja Stephen Franke omisti myös toisen UHL-joukkueen, Fort Wayne Kometsin.


title: Kansas City Outlaws

text: Outlaws jäi läntisen divisioonan viimeiseksi tilastolla 28-45-7. Kauden jälkeen joukkue lopetti toimintansa.


title: Florence (elokuva)

text: Florence () on vuonna 2016 ensi-iltansa saanut elämäkerrallinen draamakomediaelokuva, jonka on ohjannut Stephen Frears. Meryl Streep näyttelee Florence Foster Jenkinsiä, joka unelmoi oopperalaulajan urasta. Hugh Grant esittää Jenkinsin aviomiestä St. Clair Bayfieldiä.


title: Florence (elokuva)

text: "Florence" on saanut kehuja elokuvakriitikoilta. Arvosteluja keräävä sivusto Rotten Tomatoes on laskenut elokuvalle pistemäärän 87 %, perusteena 167 arvostelua, joiden keskimääräinen arvosana on 7/10. Metacriticissä elokuvalla on 69 pistettä 100:sta, mikä merkitsee ”yleisiä kehuja”. "Helsingin Sanomien" Veli-Pekka Lehtonen antoi elokuvalle neljä tähteä viidestä ja sanoi arvostelussaan: ”Tässä voi olla yksi syksyn elokuvahiteistä.”


title: Johan Segercrantz

text: Johan Werner Segercrantz (17. elokuuta 1874 Hamina – 2. huhtikuuta 1953 Helsinki) oli suomalainen pankinjohtaja ja taidemaalari.


title: Johan Segercrantz

text: Segercrantzin vanhemmat olivat kruununvouti, majuri Johan Gustaf Emil Segercrantz (1826–1901) ja Marfa Melechin (1832–1912). Hän pääsi ylioppilaaksi Haminan yksityislyseosta 1893 ja valmistui Helsingin yliopistosta filosofian kandidaatiksi 1899 ja maisteriksi 1900. Segercrantz toimi pankinjohtajana Haminassa, Porissa ja Helsingissä. Viimeksi hän oli Yhdyspankin Privatbankenin haarakonttorin johtajana Helsingissä vuodesta 1925 alkaen. Haminassa ollessaan Segercrantz toimi myös Norjan ja Tanskan varakonsulina 1915–1918. Segercrantz osallistui Suomen Taiteilijain näyttelyihin vuosina 1930 ja 1931.


title: Johan Segercrantz

text: Segercrantz oli naimisissa 1902–1951 Selma Karolina Ahlqvistin (1879–1951) kanssa. Heidän poikansa oli Suomen Paperitehtaiden Yhdistyksen palveluksessa ollut pääkonsuli Anders Segercrantz (1909–2008).


title: Johan Segercrantz

text: Nimellä "Werner Segercrantz":


title: Erkki Järvinen (yritysjohtaja)

text: Erkki Järvinen (s. 1960) oli Tikkurilan toimitusjohtaja 2009–21.9.2017. Helmikuussa 2018 Järvinen aloitti Snellmanin konsernijohtajana.


title: Erkki Järvinen (yritysjohtaja)

text: Järvinen on kauppatieteiden maisteri. Hän oli Fazeriin kuuluvan Fazer Leipomojen tuote- ja markkinointipäällikkö vuosina 1984–1990, Vaasanmyllyn (nyk. Vaasan) markkinointipäällikkö 1990–1991 ja yrityksen Pohjoismaiden-markkinointijohtaja 1991–1996, Siljans Knäcken toimitusjohtaja 1995–1996 sekä Rautakirjan kioskidivisioonan toimialajohtajana 1997–2001 ja yhtiön toimitusjohtajana vuosina 2001–2008. Järvinen tuli Tikkurilan palvelukseen vuonna 2009, josta lähtien hän on ollut yhtiön toimitusjohtaja ja johtoryhmän puheenjohtaja.


title: Erkki Järvinen (yritysjohtaja)

text: Järvinen on ollut Snellmanin hallituksen jäsen vuodesta 2011 ja YIT:n vuodesta 2013. Hän kuuluu myös CEPE:n (European Council of Paint, Printing Ink and Artists' Colours Industry), East Officen, Helsingin seudun kauppakamarin, Kemianteollisuuden, Mainostajien liiton ja Taloudellisen tiedotustoimiston hallituksiin.


title: Erkki Järvinen (yritysjohtaja)

text: Järvinen oli Sanoman johtoryhmän jäsen vuosina 2001–2008, Kaupan liiton hallituksen jäsen 2005–2008, Lifimin hallituksen jäsen 2005–2008, IBA:n (International Book and Press Retailers Association) hallituksen puheenjohtaja 2006–2008, Luottokunnan (nyk. Nets) hallintoneuvoston jäsen 2006–2008 ja Sannäsin kartanon hallituksen jäsen vuosina 2008–2010.


title: Erkki Järvinen (yritysjohtaja)

text: Itä-uudenmaan talousrikosyksikkö tutkii Tikkurila Oyj:tä, sekä sen johtajia mukaan lukien toimitusjohtaja Erkki Järvistä yli miljoonan euron tekijänoikeusrikoksesta. Kysymyksessä on Color Planner ohjelmiston luvaton käyttö 17 eri maassa. Lähde: http://m.kauppalehti.fi/uutiset/poliisi-tutkii-porssiyhtio-tikkurilan-toimia/jtjm5uBV


title: Erkki Järvinen (täsmennyssivu)

text: Erkki Järvinen voi tarkoittaa:


title: Fargo-Moorhead Jets

text: Fargo-Moorhead Jets oli yhdysvaltalainen juniorijääkiekkojoukkue, jonka kotikaupunki oli Pohjois-Dakotassa sijaitseva Fargo. Joukkue pelasi North American Hockey Leaguen keskisessä divisioonassa ja sen kotiottelut pelattiin John E. Carlson Coliseumissa.


title: Fargo-Moorhead Jets

text: Fargo-Moorhead Jetsi pelasi ensimmäisen kerran NAHL:ssä kaudella 2003–2004. Kauden 2007–2008 jälkeen sen korvasi USHL:ään pelaamaan perustettu Fargo Force.


title: Yrjö Paananen

text: Yrjö Väinö Paananen (5. toukokuuta 1886 Helsinki – 3. lokakuuta 1910) oli suomalainen taidemaalari.


title: Yrjö Paananen

text: Paananen opiskeli Taideteollisessa keskuskoulussa 1901–1904 ja Suomen Taideyhdistyksen piirustuskoulussa 1905–1907. Hän osallistui Suomen Taiteilijain näyttelyihin vuosina 1908 ja 1910. Paananen työskenteli 1907 ja 1909 isänsä kotipitäjässä Viitasaarella. Vuonna 1907 hänen mukanaan Viitasaarella oli myös taidemaalari Yrjö Ollila.


title: Yrjö Paananen

text: Paananen hukkui lokakuun alussa 1910 ollessaan ampumassa vesilintuja Mjölön saaren lähistöllä kahden muun miehen kanssa. Tuuli vei miesten veneen Pendarmin luodon rannalta jossa he olivat nousseet maihin ja Paananen lähti uimalla tavoittamaan karannutta venettä. Hänen voimansa uupuivat kuitenkin kesken. Eräs kalastaja pelasti pari tuntia myöhemmin luodolle jääneet kaksi miestä.


title: Luettelo Moskovan metron asemista

text: Tämä on luettelo Moskovan metron asemista.


title: Afrikanpitta

text: Afrikanpitta ("Pitta ako") on pittojen heimoon kuuluva varpuslintu.


title: Afrikanpitta

text: Afrikanpittaa tavataan pesivänä Länsi- ja Keski-Afrikan rannikolla sekä Afrikan kaakkoisosissa ja pesimäajan ulkopuolella Keski-Afrikan tasavallasta Keniaan ja Tansaniaan ulottuvalla alueella. Lajin on raportoitu olevan paikallisesti yleinen ja se on luokiteltu elinvoimaiseksi.


title: Veli Yrjö Pernaa

text: Veli Yrjö Pernaa (s. 30. elokuuta 1934 Kauhava) on suomalainen eversti evp, filosofian tohtori ja professori h.c.


title: Veli Yrjö Pernaa

text: Pernaa aloitti palveluksen Ilmavoimissa lentäjänä vuonna 1953. Uran loppuvaiheessa hän toimi Ilmasotakoulun (myöhemmin Lentosotakoulu) johtajana ja Karjalan lennoston komentajana.


title: Veli Yrjö Pernaa

text:
Hän suoritti upseeritutkinnon Kadettikoulussa 1956, yleisesikuntaupseerin tutkinnon Sotakorkeakoulussa 1967 ja ylijohdon kurssin 1980. Virkauransa aikana hän opiskeli Helsingin yliopiston matemaattis-luonnontieteellisessä tiedekunnassa pääaineenaan fysiikka ja valmistui filosofian kandidaatiksi vuonna 1975.
Siirryttyään eläkkeelle 1980 Pernaa toimi tuntiopettajana Kuopion teknillisessä oppilaitoksessa ja aloitti samalla jatko-opinnot Kuopion korkeakoulussa (myöh. Kuopion yliopisto). Hän väitteli tohtoriksi 1988 aiheesta "Tuotekehitys Suomen kehitysalueiden elektroniikkateollisuudessa" ja toimi väitöksen jälkeen johtamisopin luennoitsijana Kuopion yliopiston yritystalouden laitoksella vuoteen 1992.


title: Veli Yrjö Pernaa

text:
Pernaa kutsuttiin Karjalan lennoston killan tutkijaksi ja joukko-osastohistorian kirjoittajaksi 1990-luvun alkupuoliskolla. Työ, joka käsitti samalla Suomen hävittäjäilmailun historian vuosilta 1918–1980, tuotti v. 1997 teoksen "Karjalan lennoston historia 1918–1980". Teos sai Kenraali Hannes Ignatiuksen kadettisäätiön kirjallisuuspalkinnon vuonna 2000.
Ilmavoimien historiatutkimus synnytti toisenkin kirjan (yhdessä eversti evp, valtiotieteen tohtori Vilho Lukkarisen kanssa). Vuonna 2008 julkaistu teos oli nimeltään "Suomen ilmavoimat 1944–1980".


title: Veli Yrjö Pernaa

text: Veli Yrjö Pernaa ryhtyi 1990-luvun lopulla avustamaan tutkimuksellisesti entisen puolustusvoimien komentajan kenraali Yrjö Keinosen perhekuntaa, kun Keinonen oli saanut syytteet ja tuomion ns. kellarijutussa. Tutkimus tuotti vuonna 2016 kirjan Kenraali Keinosen näytösoikeudenkäynti – tarkoitus pyhitti keinot.


title: Veli Yrjö Pernaa

text: Pernaa on osallistunut rotarytoimintaan vuodesta 1974 lähtien, PHF-nimitys 1995. Ilmavoimien kunniatuomioistuimen puheenjohtajana 1972–1974.


title: Veli Yrjö Pernaa

text: Pernaan vaimo on päiväkodinjohtaja Kyllikki ”Pia” Pernaa (o.s. Pikkusaari). Heillä on kolme lasta ja 8 lastenlasta. Nykyinen asuinpaikka on Tammisaari.


title: Veli Yrjö Pernaa

text: Kirjat


title: Veli Yrjö Pernaa

text: Artikkelit


title: Bengalinpitta

text: Bengalinpitta ("Pitta brachyura") on pittojen heimoon kuuluva varpuslintu.


title: Bengalinpitta

text: Bengalinpittaa tavataan Bangladeshissa, Intiassa, Nepalissa, Pakistanissa ja Sri Lankassa, ja sen levinneisyysalueen pinta-ala on noin 211 000 km. Lajin arvellaan olevan vähenemässä metsien hävittämisen takia. Sen ei kuitenkaan uskota olevan vielä vaarassa ja se on luokiteltu elinvoimaiseksi.


title: Qingshi gao

text: Qingshi gao () on Kiinan Qing-dynastian historiateoksen luonnos, joka julkaistiin vuonna 1928. Sen kirjoittamiseen osallistui yli sata historioitsijaa Kiinan tasavallan hallituksen toimeksiannosta. Luonnoksen laajentaminen ja viimeistely jäi kesken Kiinan sisällissodan takia. Sekä Kiinan kansantasavalta että Kiinan tasavalta ovat vuosien varrella pyrkineet toimittamaan kirjoitustyön loppuun, mutta hanke on eri syistä viivästynyt.


title: Qingshi gao

text: Qingshi gao sisältää 529 osaa, joissa käsitellään muun muassa Qing-dynastian hallitsijoita ja muita huomattavia henkilöitä sekä tähtitieteellisiä ilmiöitä.


title: Heikki Parikka

text: Heikki Ferdinand Parikka (5. toukokuuta 1897 Helsinki – 11. kesäkuuta 1924) oli suomalainen taidemaalari.


title: Heikki Parikka

text: Parikka opiskeli Taideteollisen keskuskoulun iltakursseilla 1913-1915 ja Suomen Taideyhdistyksen piirustuskoulussa 1915–1919. Hän osallistui Suomen Taiteilijain näyttelyihin vuosina 1915, 1916, 1917, 1918, 1919, 1920 ja 1922.


title: Pysäytyskuva

text: Pysäytyskuva (, , ”jäädytetty kuva”, tai , ”pysäytys kuvaan”) on elokuvakerronnan keino korostaa tiettyä tarinan hetkeä pysäyttämällä liikkuva kuva muutamaksi sekunniksi liikkumattomaksi, valokuvamaiseksi.


title: Pysäytyskuva

text: Elokuvafilmillä työskenneltäessä pysäytyskuva saadaan aikaan kopioimalla yhtä kuvattua filmiruutua tarpeeksi monta kertaa peräkkäin toiselle filmimateriaalille, joka sitten leikataan liikkuvan kuvan jatkeeksi alkaen kopioidusta ruudusta. Nykyaikaisessa videotuotannossa ja filmille kuvattujen elokuvien digitaalisessa jälkituotannossa pysäytyskuvat tehdään ohjelmallisesti tietokoneen leikkaus- tai käsittelysovelluksessa.


title: Pysäytyskuva

text: Elokuvahistorian kuuluisimpia ja varhaisimpia pysäytyskuvia on François Truffaut’n ensimmäisen pitkän näytelmäelokuvan "400 kepposta" (1959) viimeinen kuva, jossa päähenkilö, koulukodista karannut Antoine Doinel vaeltaa hiekkarannalla ja kääntyy katsomaan kameraan. Kamera zoomaa lähikuvaan pojan kasvoista, ja kuva pysähtyy. Tämä korostaa elokuvan tarinan jäämistä avoimeksi: emme tiedä, jääkö karkulainen tuolla hetkellä kiinni vai mitä tapahtuu, joten ryhdymme katsojina itse pohtimaan pojan tulevaisuutta. (Pysäytyskuvan ohella roolihahmon katsominen kameraan oli tuolloin hyvin epätavallinen tehokeino; molemmat ovat sittemmin yleistyneet.) Kaikkein varhaisimpana pysäytyskuvaa käyttäneenä elokuvana pidetään Alfred Hitchcockin varhaisteosta "Champagne" (1928). Pysäytyskuvia ja muita elokuvallisia keinoja käytetään paljon myös seuraavana vuonna valmistuneessa Dziga Vertovin dokumenttielokuvassa "Mies ja elokuvakamera".


title: Pysäytyskuva

text: Pysäytyskuvat ovat suosittu keino myös muun muassa televisiosarjojen alkutekstijaksoissa roolihahmojen ja niiden näyttelijöiden esittelyssä. Urheilutapahtumien televisiotallennuksessa hidastuksia ja peräkkäisiä pysäytyskuvia on käytetty 1960-luvulta lähtien


title: Pysäytyskuva

text: Pysäytyskuviksi kutsutaan joskus myös seuraavia:


title: Pysäytyskuva

text: Samankaltaista keinoa, tilannekuvaa, käytetään myös teatterissa: näyttelijät asettuvat paikoilleen tiettyyn asetelmaan, minkä tarkoitus on korostaa roolihahmojen suhtautumista näytelmän käsittelemään asiaan tai toisiinsa.


title: Nikkeloseeni

text: Nikkeloseeni eli bis(syklopentadienyyli)nikkeli (CHNi) on metalloseeneihin kuuluva nikkelin organometalliyhdiste. Yhdistettä on tutkittu käytettäväksi polymerointikatalyyttinä ja siitä voidaan valmistaa muita nikkelin organometalliyhdisteitä.


title: Nikkeloseeni

text: Huoneenlämpötilassa nikkeloseeni on syvänvihreää kiteistä ainetta. Se on veteen liukenematonta, mutta liukenee esimerkiksi eettereihin. Nikkeloseeni kuuluu niin kutsuttuihin sandwich-yhdisteisiin ja nikkeli-ioni on kahden syklopentadienyyliligandin välissä. Yhdiste hapettuu suhteellisen helposti kellanoranssiksi nikkeloseniumioniksi (CHNi), mutta on suhteellisen inertti ilman vaikutuksille hapettuen kuitenkin hitaasti. Nikkeloseeni on yksi harvoista organometalliyhdisteistä, joilla on sitoutumisessa käytettävissään 20 elektronia tavanomaisen 18 elektronin sijaan ja näistä kaksi on hajottavilla molekyyliorbitaaleilla. Tämän vuoksi nikkeloseenilla on tavanomaisesta poikkeavia kemiallisia ominaisuuksia. Se esimerkiksi muodostaa helposti kolmikerroksisen nikkeloseenijohdannaisen, syklopentadienyyliligandit reagoivat hyvin helposti nukleofiilien kanssa ja korvautuvat helposti muilla orgaanisilla ja epäorgaanisilla ligandeilla esimerkiksi 1,5-syklo-oktadieeni-, karbonyyli- tai nitrosyyliligandeilla. Nikkeloseeni sublimoituu alennetussa paineessa noin 80 °C:n lämpötilassa. Yhdiste on paramagneettista ja karsinogeenista.


title: Nikkeloseeni

text: Tyypillisin tapa valmistaa nikkeloseenia on liuottaa syklopentadienyylikaliumia dimetoksietaaniin ja lisätä tähän liuokseen nikkelikloridin dimetyylisulfoksidiliuosta. Muita tapoja ovat nikkelibromidin ja syklopentadienyylinatriumin välinen reaktio ja nikkelibromidin reaktio syklopentadieenin kanssa trietyyliamiinin toimiessa emäksenä.


title: Nikkeloseeni

text: Nikkeloseenia on tutkittu käytettäväksi alkeenien esimerkiksi butadieenin polymerointikatalyyttinä. Lisäksi se katalysoi myös muita alkeenien reaktioita kuten oligomeroitumisia, isomeroitumisia ja hydrosilylaatioreaktioita. Siitä voidaan valmistaa myös muita organonikkeliyhdisteitä kuten Bis(syklo-oktadieeni)nikkeli(0):aa tai syklopentadienyyli nikkeli nitrosyylia.


title: Brandon Svendsen

text: Brandon Svendsen (s. 11. huhtikuuta 1985 Roseville, Minnesota, Yhdysvallat) on yhdysvaltalainen ammattilaisuransa päättänyt jääkiekkoilija.


title: Brandon Svendsen

text: Tri-City Storm varasi Svendsenin vuoden 2003 USHL:n varaustilaisuudessa 130. pelaajana. Svendsen siirtyi varausta seuranneeksi kaudeksi North American Hockey Leaguessa pelanneeseen Fargo-Moorhead Jetsiin, jossa teki 46 ottelussa tehot 18+17=35. Kaudella 2004–2005 hän pelasi USHL:ssä Cedar Rapids Roughridersin joukkueessa. Hän teki 60 pelaamassaan ottelussa 19 maalia ja yhteensä 45 tehopistettä. 11 pudotuspeliottelussa Svendsen teki neljä maalia ja antoi yhtä monta maaliin johtanutta syöttöä. Joukkue voitti kauden päätteeksi Clark Cupin.


title: Brandon Svendsen

text: Kaudeksi 2005–2006 Svendsen siirtyi yliopistosarja NCAA:han, jossa hän edusti Bowling Greenin osavaltionyliopiston joukkuetta seuraavien neljän kauden ajan. Yhteensä Svendsen pelasi joukkueen riveissä 148 ottelua tehden niissä 32 maalia sekä 44 syöttöpistettä eli yhteensä 76 tehopistettä. Hänelle kertyi lisäksi 110 rangaistusminuuttia. Opiskelun päätyttyä Svendsen pelasi vielä loppukauden 2008–2009 ajan ECHL:ssä Idaho Steelheadsin riveissä tehden 11 ottelussa neljä maalia ja yhteensä 19 tehopistettä.


title: Brandon Svendsen

text: Debytoituaan ammattilaistasolla Steelheadsissa, Svendsen siirtyi kaudeksi 2009–2010 AHL-seura Binghamton Senatorsiin. Hän pelasi Senatorsissa 71 runkosarjaottelua, mutta joutui kauden aikana pelaamaan myös viisi ottelua sarjatasoa alempana ECHL:ssä.


title: Brandon Svendsen

text: Ensimmäisen kokonaisen ammattilaiskautensa jälkeen Svendsen solmi sopimuksen ECHL-joukkue Kalamazoo Wingsin kanssa. Hänet kuitenkin lainattiin AHL-seura Bridgeport Sound Tigersiin, jossa hän pelasi 61 ottelua tehden seitsemän maalia sekä yhdeksän syöttöpistettä. ECHL:ssä hän pelasi kymmenen runkosarjaottelua AHL:n tapaan tehoilla 7+9=16. 19 pudotuspeliottelussa Svendsen teki viisi maalia sekä syötti seitsemän.


title: Brandon Svendsen

text: Elokuussa 2011 Wings teki Svendsenin kanssa jatkosopimuksen. Joulukuussa hänet lainattiin jälleen AHL:ään, Binghamton Senatorsiin, jossa hän pelasi viisi ottelua saaden tilastoihinsa yhden syöttöpisteen sekä yhden kahden minuutin rangaistuksen. Tammikuussa Svendsen lainattiin uudelleen, tällä kertaa Rockford IceHogsiin, jossa hän pelasi loppukauden aikana 39 ottelua tehoilla 4+10=14.


title: Brandon Svendsen

text: Rockford ja Svendsen solmivat kesäkuussa 2012 seuraavan kauden kattavan jatkosopimuksen. Svendsen pelasi kauden 2012–2013 aikana 40 ottelua tehden kuusi maalia sekä kuusi syöttöpistettä. Hän pelasi vielä neljä ECHL-ottelua Toledo Walleyen joukkueessa. Kauden jälkeen Svendsen ilmoitti lopettavansa ammattilaisuransa.


title: Mikko Pallas

text: Mikko Pallas (ent. "Löppönen", 6. huhtikuuta 1866 Viipuri – 15. kesäkuuta 1922) oli suomalainen koriste- ja kuvanveistäjä.


title: Mikko Pallas

text: Pallas opiskeli ranskalaisen kuvanveistäjä Lovitonin johdolla Pietarissa 1879–1888 ja Suomen Taideyhdistyksen piirustuskoulussa 1888–1891. Hän työskenteli koristeveistäjänä Pietarissa ja oli opettajana Taideteollisessa keskuskoulussa 1888–1890.


title: Viking Hockey

text: Viking Hockey oli norjalainen jääkiekkoseura, jonka kotikaupunki oli Stavanger. Joukkue perustettiin vuonna 1998 ja se korvasi kaksi kautta aiemmin konkurssiin ajautuneen Viking IK:n. Viking Hockey pelasi kotiottelunsa Stavangerin jäähallissa.


title: Viking Hockey

text: Viking Hockey pelasi yhden kauden, 1998–1999, ajan Norjan korkeimmalla sarjatasolla GET-ligaenissa. Tämän jälkeen se on pelannut vain alemmissa divisioonissa.


title: Luettelo suomen kielen uudissanoista

text: Luettelo suomen kielen uudissanoista sisältää termejä, jotka on tietoisesti kehitetty suomen kieleen uudissanoina varsinkin 1800-luvun aikana. Niitä tarvittiin, jotta esimerkiksi lääketieteestä ja matematiikasta voitiin puhua ja kirjoittaa suomeksi. Jo aikaisempina vuosisatoina tarvittiin uudissanoja raamatunkäännöksiin, käräjille ja lakitekstien suomentamiseen. Osa sanoista on peräisin kansankielestä, jolloin kehittäjä on osannut käyttää vanhaa sanaa uudessa merkityksessä – jotkut sanat ovat sen ensiesiintymiä kirjakielessä (nimetty henkilö on vain sen ensimmäinen kirjallinen käyttäjä). Listalle on otettu vain sellaisia sanoja, jotka ovat vakiintuneet yleiskieleen. Useimmat vuosikymmen-sarakkeen tiedot ovat epätarkkoja (ne on merkitty tasavuosikymmenellä, joka sekään ei ole varma).


title: Luettelo suomen kielen uudissanoista

text: 1900-luvun kuluessa uudissanojen tarvetta lisäsivät keksinnöt ja yhteiskunnan muuttuminen. Kielenhuoltajat pyrkivät mieluummin kehittämään uusille ilmiöille uudissanan ("puhelin, eduskunta, tietokone") kuin lainasanan ("telefooni, parlamentti, kompuutteri"). Lainasana saattoi vakiintua vastustuksesta huolimatta – esimerkiksi "televisio" ja "läppäri".


title: Evert Roos

text: Evert Roos (2. maaliskuuta 1876 Lappträsk – 17. joulukuuta 1933 Porvoo) oli suomalainen museon intendentti ja taidemaalari.


title: Evert Roos

text: Roos opiskeli Taideteollisessa keskuskoulussa 1893–1896, Suomen Taideyhdistyksen piirustuskoulussa 1896–1899 ja ulkomailla Peder Severin Krøyerin johdolla Kööpenhaminassa sekä tanskalaisen Christian Zahrtmanin maalarisiirtolassa Civita d’Antinon vuoristokylässä Abruzzon alueella Italiassa 1906–1909. Hän osallistui Suomen Taiteilijain näyttelyihin vuosina 1900, 1901, 1906, 1907, 1908, 1909, 1911, 1913 ja 1916 sekä oli edustettuna vielä vuoden 1954 näyttelyssä. Roosin töitä oli esillä myös Tukholmassa 1929. Roos toimi Porvoon museon intendenttinä 1923–1933 (osa-aikaisena jo vuodesta 1919) ja hän perusti museon Albert Edelfelt-huoneet. Hän oli myös vuonna 1925 Porvoon museon osastoksi avatun Ville Vallgren -museon järjestäjänä.


title: Helmistä on vain harmia

text: Helmistä on vain harmia – kolme rikoskertomusta ja essee ("Pearls are a nuisance") on Raymond Chandlerin kokoomateos. 1958 ilmestynyt alkuteos on osa niteestä "The Simple Art of Murder", joka ilmestyi 1950. Eero Huhtalan suomennos ilmestyi 1971, ja sen on kustantanut WSOY.


title: Helmistä on vain harmia

text: Teos sisältää Chandlerin esipuheen, kolme novellia sekä esseen "Se murhaa joka osaa", joka oli alkuperäisessä muodossaan ilmestynyt The Atlantic Monthlyssa joulukuussa 1944. Essee ilmestyi toistamiseen Saturday Review of Literaturessa 15. huhtikuuta 1950 ja jossain määrin uudelleen kirjoitettuna johdantona novellikokoelmassa "The Simple Art of Murder" 1950. Artikkelia pidetään lajissaan merkittävänä.


title: Helmistä on vain harmia

text: Chandler ruotii esseessä "Se murhaa joka osaa" perusteellisesti A. A. Milnen ainoan salapoliisiromaanin "Punaisen talon arvoitus". Muita hänen käsittelemiään kirjailijoita ovat Agatha Christie, Dorothy Sayers, Arthur Conan Doyle, E. C. Bentley ja Freeman Wills Crofts, joiden teosten ongelmia hän myös analysoi.


title: Helmistä on vain harmia

text: Myönteisen käsittelyn esseessä saa ainoastaan Dashiell Hammett. Chandler muun muassa arvostaa Hammettin mestarillista amerikanenglannin käyttöä. Chandler toteaa, että "Hammett antoi murhan takaisin niille ihmisille jotka tekevät sen jostakin erityisestä syystä, eivät pelkästään siksi että saataisiin ruumis".


title: Erika Relander

text: Erika Katarina Relander (19. lokakuuta 1879 Sortavala – 21. syyskuuta 1937 Viipuri) oli suomalainen opettaja ja taidemaalari.


title: Erika Relander

text: Relanderin vanhemmat olivat Sortavalassa apteekkarina toiminut kunnallisneuvos Erik Oskar Relander (1812–1890) ja hänen toinen puolisonsa Eugenia Elfvengren (1832–1880). Erika Relander pääsi ylioppilaaksi 1899 Helsingin suomalaisesta yhteiskoulusta ja hän opiskeli Suomen Taideyhdistyksen piirustuskoulussa 1904, Helsingin yliopiston piirustussalissa 1902–1904 ja ulkomailla Hendrik Maarten Krabbén johdolla Hollannissa vuosina 1905, 1908–1909 sekä 1912. Hän osallistui Suomen Taiteilijain näyttelyihin vuosina 1908–1913. Relander toimi piirustuksen ja käsityön opettajana tyttökouluissa ja lyseoissa Kotkassa ja Viipurissa 1904–1911 ja 1914–1937.


title: Erika Relander

text: Erika Relanderin velipuoli oli pedagogi, kansanrunouden tutkija Oskar Relander.


title: Marintoumania

text: Marintoumania on maalaiskunta ja sen keskuskylä Kayesin alueen Kayesin piirissä Malissa. Se sijaitsee Senegalin sivujoen Krigoun varrella 80 kilometriä Kayesista itään. Kunnassa on 8 100 ja kylässä 1 000 asukasta (vuonna 2009).


title: Marintoumania

text: Marintoumanian kunta sijaitsee historiallisen Diombougoun alueen itäisimmässä osassa. Se rajoittuu koillisessa Yélimanén piirin Tringan, kaakossa Bafoulabén piirin Diakonin ja etelässä Tomoran, lännessä Kayesin piirin Ségalan ja Kouniakaryn ja pohjoisessa Séro Diamanoun kuntiin. Pohjoisessa ja etelässä on vuoria ja tasankoja, joita erottaa Krigoun jokilaakso. Muita jokia ovat Koussounké, Gari ja Kelaga. Kasvillisuus on kunnan pohjoisosassa metsä- ja ruohoaroa, etelässä pensas- ja ruohoaroa.


title: Marintoumania

text: Seutu kuuluu Sahelin vyöhykkeeseen. Vuodenaikoja on kolme: kuiva kausi maaliskuusta kesäkuuhun, sadekausi kesäkuusta syys-lokakuuhun ja loka-marraskuussa alkava kylmä kausi. Kuuman kauden lämpötila on keskimäärin 40 ja sadekauden 35 astetta. Vuotuinen sademäärä on 500–600 millimetriä.


title: Marintoumania

text: Kuntaan kuuluu kymmenen kylää: Gourel Samba, Hamdallaye, Marila, Kolomé, Koumbiné Dar Salam, Marintoumania, Oussoubidiandia, Sabouciré Madigata, Tintila ja Walila. Lisäksi on muutamia pikkukyliä. Kuuden kylän asukkaat ovat fulbeja, kolmen soninkeja ja yhden bambaroita. Uskonnoltaan kaikki ovat muslimeja, mutta monet noudattavat myös perinteiseen uskontoon liittyviä tapoja.


title: Marintoumania

text: Osa väestöstä käy kausitöissä lähikunnissa ja Kayesissa. Nuoret miehet pyrkivät muuttamaan kaupunkeihin tai ulkomaille.


title: Marintoumania

text: Perimätiedon mukaan seudun ensimmäiset asukkaat ovat saapuneet muinaisesta Ghanan kuningaskunnasta. Ensimmäisenä tulivat soninket, sen jälkeen kahdessa aallossa bambarat, myöhemmin fulbet ja viimeisinä khasonkat, jotka sittemmin joutuivat väistymään. Vanhimmat kylät ovat Marintoumania ja Walila. Ranskan siirtomavallan aikana kunnan alue kuului Koniakaryn kantoniin ja vuodesta 1960 lähtien Ségalan arrondissementtiin.


title: Marintoumania

text: Kunnan läpi kulkee Bamakon ja Kayesin välinen päällystetty valtatie RN1. Kylien liikenneyhteydet ovat silti heikot.


title: Marintoumania

text: Seudun pääelinkeino on maatalous. Tärkeimmät viljelykasvit ovat maissi, hirssi, durra, maapähkinä, riisi, lehmänpapu ja kurpitsa. Paikallisen ruokavalion perustan muodostavat hirssi ja maissi. Maapähkinää ja riisiä myydään naapurikyliin, Kouniakaryyn ja Kayesiin. Pullokurpitsaa viedään Kayesiin, Bamakoon, lähialueille ja naapurimaihin. Lisäksi viljellään vihanneksia ja hedelmiä.


title: Marintoumania

text: Toinen tärkeä elinkeino on etupäässä laiduntamiseen perustuva karjanhoito. Kotieläimiä ovat naudat, lampaat, vuohet, aasit, hevoset ja siipikarja. Karjaa myydään lähinnä Koniakaryyn ja Kayesiin. Karjanhoidon tuottavuus on heikko kuten muuallakin Malissa.


title: Marintoumania

text: Lisäksi harjoitetaan villihedelmien ja arabikumin keräilyä, pienimuotoista kalastusta ja käsityöammatteja. Talouden infrastruktuuria edustavat Kouniakaryn tori kauppoineen, vuonna 2003 perustettu Marintoumanian viljapankki, myllyt, leipäuunit, teurastajat, polttoaineen myyntipaikat ja neljä mikrolainakassaa. Sähköverkkoa kunnassa ei ole ja puhelinverkon kantavuus on heikko.


title: Marintoumania

text: Kunnassa toimii viisi alakoulua, koulutus- ja kehittämiskeskus (CED) sekä joukko lukutaitokeskuksia ja koraanikouluja. Terveyspalvelut sijaitsevat naapurikunnissa. Vesihuolto käsittää joukon kaivoja ja kaksi porakaivoa. Juomaveden määrä on riittämätön ja laatu heikko.


title: Marintoumania

text: Paikallinen nähtävyys on Marintoumanian kylän yläpuolella kohoava Tapakoulou, joka tarinan mukaan on vuoreksi muuttunut hirssikeko. Pyhänä pidetyn paikan mehiläisillä ja puilla uskotaan olevan parantava vaikutus.


title: Marintoumania

text: Matkailua alueelle ei ole, mutta sen kehittämistä suunnitellaan yhdessä Kouniakaryn ja muiden lähikuntien kanssa.


title: Oscar Steen

text: Oscar Einar Steen (s. 20. heinäkuuta 1982 Tukholma, Ruotsi) on ruotsalainen jääkiekkoilija, joka edustaa nykyisin kotimaansa toiseksi korkeimmalla sarjatasolla Allsvenskanissa pelaavaa AIK IF:n joukkuetta.


title: Oscar Steen

text: Steen on uransa aikana pelannut yli 450 ottelua Ruotsin korkeimmalla sarjatasolla sekä voittanut Ruotsin mestaruuden vuonna 2007.


title: Oscar Steen

text: Myös Steenin isoveli Calle on pelannut jääkiekkoa Ruotsin korkeimmilla sarjatasoilla.


title: Oscar Steen

text: Steen on Sollentuna HC:n kasvatti. Hän kuitenkin siirtyi myöhemmin Hammarby IF:n junioreihin, joissa hän pelasi kaudella 1999–2000 SuperElitissä 32 ottelua tehoilla 12+16=28. Saman kauden aikana hän pääsi myös tekemään ammattilaisdebyyttinsä Hammarbyn edustusjoukkueessa, jonka riveissä hän pelasi kolme ottelua Ruotsin toiseksi korkeimmalla sarjatasolla Allsvenskanissa.


title: Oscar Steen

text: Kaudella 2000–2001 Steen onnistui vakiinnuttamaan paikkansa edustusjoukkueessa, jossa hän pelasi 40 runkosarjaottelua tehoilla 7+13=20. Joukkue pääsi kauden päätteeksi karsimaan paikasta Elitserienissä. Steen pelasi kymmenessä ottelussa saaden tilastoihinsa kaksi syöttöpistettä. Kaudella 2001–2002 Steen pelasi neljä viimeistä junioritason otteluaan tehden neljä maalia ja neljä syöttöpistettä. Allsvenskanissa hän pelasi 40 ottelua tehoin 7+14=21.


title: Oscar Steen

text: Kolmen Hammarbyssa pelatun kauden jälkeen Steen siirtyi kaudeksi 2002–2003 Allsvenskanissa pelanneeseen Bofors IK:n joukkueeseen. Ensimmäisellä kaudellaan uudessa joukkueessa Steen pelasi 41 runkosarjaottelua tehoin 13+20=33. Kahdessa Elitserienin karsintaottelussa hän teki yhden maalin. Toisella Bofors-kaudellaan Steen oli joukkueen sisäisen pistepörssin ensimmäinen tehtyään 46 ottelussa tehot 8+33=41. Viiden karsintaottelun aikana hän teki yhden maalin sekä viisi syöttöpistettä.


title: Oscar Steen

text: Steen pelasi kaudella 2004–2005 viimeiset ottelunsa Bofors IK:n joukkueessa. Hän pelasi 39 ottelua ollen toista kertaa peräkkäin joukkueensa paras pistemies tehoilla 14+33=47. Hänelle kertyi 108 rangaistusminuuttia. Hän oli Allsvenskanin eniten syöttöpisteitä kerännyt pelaaja.


title: Oscar Steen

text: Steen siirtyi Boforsista loppukaudeksi maan korkeimmalle sarjatasolle Elitserieniin Färjestads BK:n joukkueeseen. Steen debytoi pääsarjatasolla pelaten kahdeksan runkosarjaottelua, joissa teki kaksi maalia ja kaksi syöttöpistettä. Färjestads eteni pudotuspeleihin, joissa Steen teki 15 ottelussa yhden maalin sekä yhden syöttöpisteen. Lisäksi hänelle kertyi 26 rangaistusminuuttia. Kauden päätteeksi Färjestads sai hopeaa ja Steen valittiin Elitserienin vuoden tulokkaaksi.


title: Oscar Steen

text: Ensimmäiseksi kokonaiseksi kaudekseen pääsarjatasolla, 2005–2006, Steen siirtyi Leksands IF:ään, jossa pelasi 44 ottelua tehoin 8+13=21. Joukkue jäi kauden päätteeksi karsintaan, jossa Steen pelasi kymmenessä ottelussa.


title: Oscar Steen

text: Steen siirtyi kaudeksi 2006–2007 MODO Hockey. Hän pelasi 55 runkosarjaottelua tehden edelliskauden tapaan tehot 8+13=21. Hän pelasi 20 pudotuspeliottelussa, joissa teki kaksi maalia sekä antoi neljä maaliin johtanutta syöttöä. Hänelle kertyi 40 rangaistusminuuttia. MODO voitti kauden päätteeksi Ruotsin mestaruuden. Steen jatkoi MODOssa myös seuraavien kolmen kauden ajan pelaten yli 50 ottelua kaudessa.


title: Oscar Steen

text: Pelattuaan neljä vuotta MODOssa, Steen siirtyi kaudeksi 2010–2011 AIK IF:ään. Ensimmäisellä kaudellaan uudessa seurassa hän teki 52 ottelussa tehot 10+18=28. Lisäksi hän pelasi kahdeksan pudotuspeliottelua antaen kaksi maaliin johtanutta syöttöä. Kaudella 2012–2013 Steen pelasi 55 ottelussa tehoin 7+10=17. Hän istui 26 rangaistusminuuttia. Steen pelasi viimeisen kautensa AIK:ssa ja SHL:ssä 2013–2014. Hän pelasi 52 runkosarjaottelua, joissa teki kahdeksan maalia ja yhteensä 24 tehopistettä. Kauden päätteeksi AIK joutui karsimaan paikastaan. Steen pelasi seitsemän karsintaottelua, joissa sai kaksi syöttöpistettä.


title: Oscar Steen

text: Steen siirtyi kaudeksi 2014–2015 Allsvenskanissa pelanneeseen VIK Västerås HK:hon. Hän pelasi kauden aikana vain 19 runkosarjaottelua. Niissä hän teki viisi maalia ja seitsemän syöttöpistettä.


title: Oscar Steen

text: Steen pelasi Västeråsissa vain yhden vuoden ajan, jonka jälkeen siirtyi kaudeksi 2015–2016 takaisin AIK:hon. Hän pelasi kauden aikana AIK:ssa 41 ottelua, joissa hän teki kolme maalia sekä 22 syöttöpistettä eli yhteensä 25 tehopistettä. Hänelle kertyi 28 jäähyminuuttia.


title: Timo Relander

text: Timo Eero Oskar Relander (4. elokuuta 1941 Luopioinen – 9. kesäkuuta 2016 Helsinki) oli suomalainen Tilastokeskuksen pääjohtaja ja talouspoliitikan vaikuttaja.


title: Timo Relander

text: Relanderin vanhemmat olivat toimistopäällikkö Eino Oskar Relander ja Aune Kyllikki Rouske. Relander oli naimisissa vuodesta 1968 filosofian kandidaatti Helmi Elina Hannele Hämäläisen kanssa. Heillä oli kaksi lasta. Relander pääsi ylioppilaaksi 1960 ja valmistui Helsingin yliopistosta valtiotieteen kandidaatiksi 1965 ja lisensiaatiksi 1969. Hänestä tuli Helsingin yliopiston valtiotieteellisen tiedekunnan kunniatohtori vuonna 2006.


title: Timo Relander

text: Relander toimi valtiovarainministeriön kansantalousosastolla tutkijana 1965–1970, apulaisosastopäällikkönä 1970–1975 ja osastopäällikkönä 1975–1980. Tämän jälkeen hän toimi Teollisuuden Keskusliiton (TKL) varatoimitusjohtajana 1980–1983 ja toimitusjohtajana 1983–1992. Viimeksi Relander oli valtioneuvoston kanslian valtiosihteeri 1992–1995 ja Tilastokeskuksen pääjohtaja vuodesta 1992, mistä tehtävästä hän jäi eläkkeelle 2001. Tilastokeskuksen pääjohtajana häntä seurasi Heli Jeskanen-Sundström.


title: Hull Pirates

text: Hull Pirates on englantilainen jääkiekkojoukkue Kingston upon Hullin kaupungista. Joukkue pelaa English National Ice Hockey Leaguessa, joka on maan toiseksi korkein sarjataso. Joukkue on perustettu vuonna 2015.


title: Philippe Buonarroti

text: Filippo Michele Buonarroti (; 11. marraskuuta 1761 Pisa, Toscanan suurherttuakunta – 17. syyskuuta 1837 Pariisi, Ranska) oli italialaissyntyinen ranskalainen vallankumouksellinen ja utopistinen sosialisti. Hän välitti 1820- ja 1830-luvuilla Babeufin aatemaailman vallankumouksellisten seuraavalle sukupolvelle ja vaikutti siten varhaisen kommunismin kehitykseen.


title: Philippe Buonarroti

text: Buonarroti syntyi vanhaan toscanalaiseen aatelissukuun, johon oli kuulunut myös 1500-luvulla elänyt kuvanveistäjä Michelangelo Buonarroti. Hän opiskeli Pisan yliopistossa lakitiedettä ja kirjallisuutta, ja toimi vuodesta 1782 asianajajana Pisassa. Vuonna 1787 hän alkoi julkaista "Gazetta universale" -nimistä lehteä, jossa hän tuki ranskalaisen filosofi Jean-Jacques Rousseaun vallankumousoppeja. Tämän seurauksena viranomaiset karkottivat hänet Toscanasta. Vapaamuurareihin kuulunut Buonarroti sai aatteellisia vaikutteita myös Baijerin Illuminateilta.


title: Philippe Buonarroti

text: Ranskan vallankumousta tukenut Buonarroti siirtyi vuonna 1789 Pasquale Paolin johtamalle Korsikalle, mutta joutui karkotetuksi sieltäkin ja oli jonkin aikaa vankeudessa Toscanassa. Vuonna 1793 hän muutti Pariisiin, jossa hän liittyi jakobiineihin ja sai Ranskan kansalaisuuden. Hän kuului Maximilien Robespierren ystäväpiiriin ja organisoi tämän pyynnöstä italialaisten vallankumouksellisten toimintaa Nizzasta käsin. Buonarroti joutui joksikin aikaa vangituksi Robespierren syrjäyttämisen yhteydessä vuonna 1794. Hän ystävystyi vankeudessa vallankumouksellisten radikaalisiipeä edustaneen François-Noël Babeufin kanssa ja liittyi vapauduttuaan Pantheon-seuraan, jonka tavoitteena oli vuoden 1793 perustuslain palauttaminen voimaan. Buonarroti osallistui vuonna 1796 Babeufin johtamaan yhdenvertaisten salaliittoon, vangittiin jälleen ja tuomittiin toukokuussa 1797 karkotukseen.


title: Philippe Buonarroti

text: Karkotuksen sijasta Buonarroti vietti useita vuosia vankeudessa Cherbourgissa ja Oléronin saarella. Vuonna 1806 Napoleonin poliisiministeri Joseph Fouché salli hänen asettua Sveitsiin, jossa hän jatkoi vallankumouksellista toimintaansa. Hän yritti vuonna 1812 nostattaa Napoleonin vastaisen kansannousun Grenoblessa, minkä epäonnistuttua hän piileskeli kolme vuotta Genevessä. Sen jälkeen Buonarroti asui Brysselissä aina vuoteen 1830, jolloin hän palasi heinäkuun vallankumouksen jälkeen Ranskaan. Hän sai itselleen tukijoita varsinkin käsityöläisten parista ja johti vielä vanhoilla päivillään vallankumouksellisen salaseuran toimintaa, kunnes kuoli Pariisissa vuonna 1837.


title: Philippe Buonarroti

text: Buonarroti julkaisi vuonna 1828 Brysellissä Babeufin vuoden 1796 salaliittoa kuvanneen teoksen "Histoire de la Conspiration de l'égalité". Teos nostatti Euroopan vallankumouksellisten keskuudessa uuden kiinnostuksen Babeufin aatteita, kuten omaisuuden yhteisomistusta ja radikaalia egalitarismia kohtaan. ”Babouvismi” inspiroi vuonna 1848 esiin astunutta vallankumouksellisten sukupolvea, joka saattoi näin nähdä itsensä osana vuoden 1789 vallankumouksesta käynnistynyttä jatkumoa. Se vaikutti myös Ranskassa heinäkuun monarkian aikana syntyneeseen varhaiseen kommunismiin. Buonarrotin kirjan on sanottu tämän vuoksi olleen jopa yksi 1800-luvun vaikutusvaltaisimpia poliittisia teoksia. Yli puolen vuosisadan ajan se oli myös tärkein ja lähes ainoa Babeufia käsitellyt lähdeteos.


title: Philippe Buonarroti

text: Buonarrotia on sanottu historian ensimmäiseksi ammattivallankumoukselliseksi. Hän yhdisti toisaalta maanalaisen toiminnan ja toisaalta avoimet poliittiset julistukset tavalla, joka innoitti sittemmin muun muassa Auguste Blanquita, Giuseppe Mazzinia, Karl Marxia ja Mihail Bakuninia. Bakunin luonnehti Buonarrotia ”vuosisadan suurimmaksi salaliittolaiseksi”.


title: Buonarroti

text: Buonarroti voi tarkoittaa ainakin seuraavia:


title: Aaro Kenttä

text: Aaro Ilmari Kenttä (31. heinäkuuta 1933 Karunki – 3. lokakuuta 1978 Siilinjärvi) oli suomalainen Tilastokeskuksen ylijohtaja.


title: Aaro Kenttä

text: Kentän vanhemmat olivat pienviljelijä, puuseppä, kirvesmies ja suutari Emil Henning (Hemming, Henni) Kenttä ja emäntä Ida Serafiina Lasheikki. Hän pääsi ylioppilaaksi 1952 ja valmistui Helsingin yliopistosta valtiotieteen kandidaatiksi 1961 ja maisteriksi 1968.


title: Aaro Kenttä

text: Kenttä oli Tilastollisen päätoimiston tutkijana 1959–1963, Kansallis-Osake-Pankin tutkijana 1963–1973 ja Tilastokeskuksen ylijohtajana 1973–1978. Maanpuolustuskurssilla mukana ollut Kenttä sai surmansa Rissalan lento-onnettomuudessa syksyllä 1978.


title: Aaro Kenttä

text: Kenttä oli muun muassa OECD:hen liittymisestä neuvottelemaan asetetun Suomen valtuuskunnan jäsen 1968, ETYK-toimikunnan jäsen vuodesta 1973 ja Suomen ja SEVin yhteistyökomission jäsen vuodesta 1973. Hän oli Suomen ylioppilaskuntien liiton hallituksen jäsenenä 1960–1963, Suomalaisuuden liiton varapuheenjohtajana 1971–1972 ja keskustapuolueen talouspoliittisen toimikunnan puheenjohtajana 1972.


title: Aaro Kenttä

text: Aaro Kenttä oli naimisissa vuodesta 1968 toimittaja, filosofian maisteri Marja Leena Laitisen kanssa. Heillä oli kaksi lasta.


title: Yhdysvaltain välivaalit

text: Yhdysvaltain kongressin välivaalit () järjestetään kaksi vuotta presidentinvaalin jälkeen, eli nelivuotisen presidenttikauden puolivälissä. Välivaalit ovat normaalit kongressivaalit, eli niissä valitaan kongressin alahuoneen eli edustajainhuoneen kaikki 435 edustajaa sekä kolmannes senaattoreista kongressin ylähuoneeseen eli senaattiin. Lisäksi valitaan joukko osavaltio- ja paikallistason päättäjiä (kuten osavaltioiden kurvernöörejä) sekä äänestetään monista paikallisista aloitteista.


title: Yhdysvaltain välivaalit

text: Presidentinvaalien tapaan välivaalit järjestetään aina marraskuun ensimmäisen maanantain jälkeisenä tiistaina. Välivaaleissa äänestysaktiivisuus on yleensä vähäisempi kuin niinä vuosina, jolloin kongressivaalit järjestetään samana vuonna kuin presidentinvaalit. Vuonna 2010 äänestysprosentti oli 40,9 ja vuonna 2014 äänestysaktiivisuus jäi vain 36,4 prosenttiin. Presidentinvaaleissa vuosina 2008 ja 2012 äänestysaktiivisuus on ollut noin 60 prosenttia.


title: Lisa Cholodenko

text: Lisa Cholodenko (s. 5. kesäkuuta 1964 Los Angeles, Kalifornia) on yhdysvaltalainen elokuva- ja televisio-ohjaaja sekä käsikirjoittaja. Hänen tunnetuimpia töitään ovat independent-elokuvat "Dinner Party" (1997), "Laurel Canyon" (2002) ja "The Kids Are All Right" (2010) sekä television minisarja "Olive Kitteridge" (2014).


title: Lisa Cholodenko

text: Cholodenko syntyi liberaaliin juutalaisperheeseen ja on isänsä puolelta ukrainalaista sukua. Hän opiskeli antropologiaa, etnologiaa ja naistutkimusta San Franciscon valtionyliopistossa, vietti puolitoista vuotta Jerusalemissa ja opiskeli sitten elokuvaa ja käsikirjoittamista Columbian yliopistossa. Hän sai töitä New Yorkin elokuvateollisuudesta ja toimi apulaisleikkaajana John Singletonin elokuvassa "Boyz n the Hood – kulman kundit" ja apulaisohjaajana Beeban Kidronin elokuvassa "Anna onnelle mahdollisuus". Hän pääsi tekemään ensimmäistä pitkää elokuvaansa, naisten välistä rakkaustarinaa "High Art" (1998) ohjaaja Miloš Formanin tuella. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa. Sitä seurasi Joni Mitchellin musiikkialbumista "Ladies of the Canyon" innoituksensa saanut heteroseksuaalinen rakkaustarina "Laurel Canyon", joka kuvattiin Hollywood Hillsin seudulla Kaliforniassa.


title: Lisa Cholodenko

text: Cholodenko päätti asettua taas synnyinkaupunkiinsa Los Angelesiin ja alkoi omien lastensaantipyrkimystensä innoittamana kirjoittaa Stuart Blumbergin kanssa elokuvaa "The Kids Are All Right", joka kuitenkin toteutui vasta viisi vuotta myöhemmin. Sen käsikirjoitus sai Bafta- ja Golden Globe -palkinnot ja oli Oscar-ehdokkaana.


title: Lisa Cholodenko

text: Vuonna 2014 ensiesitetty, Cholodenkon ohjaama ja Frances McDormandin nimiroolista tunnettu neliosainen televisiosarja "Olive Kitteridge" sai kahdeksan Emmy-palkintoa. Se palkittiin muun muassa parhaana minisarjana ja parhaasta minisarjan käsikirjoituksesta.


title: Wassoulou-Ballé

text: Wassoulou-Ballé on maalaiskunta Sikasson alueen Yanfolilan piirissä Malissa. Kunnan ja piirin keskuskylä Yanfolila sijaitsee Sélinguén tekojärveen laskevan Balléjoen itäpuolella 150 kilometriä Sikassosta luoteeseen. Kunnassa on 51 500 ja kylässä 15 800 asukasta (vuonna 2009).


title: Wassoulou-Ballé

text: Wassoulou-Ballén kunnan pinta-ala on 1 550 neliökilometriä. Se rajoittuu idässä Yanfolilan piirin Bolo-foutan ja Djiguiya De Kolonin, etelässä Gounanin ja Gouandiakan, lännessä Yallankoro-Soloban, luoteessa Séré Moussa Ani Samou De Siékorolén ja koillisessa Bougounin piirin Danoun ja Faragouaranin kuntiin sekä lounaassa Guineaan.


title: Wassoulou-Ballé

text: Kuntaan kuuluu 34 kylää. Asukkaista 92 % on fulbeja. Lisäksi on dogoneja, bambaroita, bozoja, soninkeja, boboja, mandinkoja ja senufoja.


title: Wassoulou-Ballé

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat maissi, hirssi, durra, riisi, fonio, bataatti ja jamssi sekä myytäväksi kasvatettavat maapähkinä, puuvilla ja teehibiskus. Kotieläimiä ovat naudat, lampaat, vuohet, aasit, siipikarja ja vähäisessä määrin siat. Huomattava merkitys on myös kalastuksella sekä banaanin, mangon ja muiden hedelmien tuotannolla.


title: Wassoulou-Ballé

text: Yanfolilan kautta kulkee Bougounista Guinean rajalle johtava maantie RN8. Keskuskylän palveluihin kuuluvat lyseo, piirin poliklinikka sekä sähkö- ja vesijohtoverkko.


title: Virpi Lehto

text: Virpi Mirjam Lehto (s. 13. huhtikuuta 1957 Jyväskylä) on suomalainen kuvataiteilija, joka on maalausten lisäksi tehnyt myös tilateoksia, ympäristötaidetta ja performansseja. Hän on opiskellut kuvataidetta Barcelonan yliopistossa vuosina 1982-85, taidehistoriaa Jyväskylän yliopistossa vuosina 1992-94, sekä täydentäviä taiteilijan erityisopintoja Lahden ammattikorkeakoulun Taideinstituutissa vuonna 2011. Lehto asuu maaseudulla Joutsassa.


title: Virpi Lehto

text: Lehdon tyyliä voi kuvata mm. ekspressionistiseksi, symbolistiseksi, surrealistiseksi tai maagisen ulottuvuuden sisältäväksi etnotaiteeksi. Lehdon maalaukset ovat värikylläisiä ja niissä toistuvia aiheita ovat muun muassa nainen, ovet, portit ja rakennukset. Lehto maalaa useimmiten öljyväreillä, akvarelleilla ja tusseilla.


title: Yhdysvaltain kongressivaalit 2014

text: Yhdysvaltain kongressivaalit 2014 järjestettiin 4. marraskuuta 2014. Ne olivat välivaalit, jotka pidettiin presidentti Barack Obaman toisen kauden puolivälissä. Kongressivaaleissa valittiin kongressin edustajainhuoneen kaikki 435 edustajaa sekä kolmannas senaattoreista eli 33 senaattoria (ja näissä vaaleissa lisäksi 3 täyttöpaikkaa) kongressin ylähuoneeseen eli senaattiin. Kongressivaalien kanssa samaan aikaan pidettiin joukko paikallisvaaleja, esimerkiksi 36 osavaltioon valittiin kuvernööri.


title: Yhdysvaltain kongressivaalit 2014

text: Välivaalit olivat kaikkien aikojen kalleimmat, sillä kampanjointiin käytettiin lähes 4 miljardia dollaria. Äänestysprosentti jäi kuitenkin alhaisimmaksi sitten toisen maailmansodan, vain 36,4 prosenttiin.


title: Yhdysvaltain kongressivaalit 2014

text: Ennen vaaleja republikaaneilla oli enemmistö kongressin edustajainhuoneessa, mutta demokraateilla senaatissa. Republikaanit voittivat sekä edustajainhuoneen vaalit että senaatin vaalit, ja näin puolue sai enemmistön kongressin molemmissa kamareissa. Lisäksi republikaanit voittivat enemmistön samaan aikaan pidetyistä osavaltioiden kuvernöörivaaleista.


title: Yhdysvaltain kongressivaalit 2014

text: Kongressin alahuoneen eli edustajainhuoneen kokonaispaikkamäärä on 435 jäsentä. Kaikki kongressiedustajat valitaan samalla kertaa vaaleissa joka toinen vuosi.


title: Yhdysvaltain kongressivaalit 2014

text: Kongressin ylähuoneeseen eli senaattiin kuuluu 100 senaattoria. Senaatista vaihtuu vaaleissa kerralla vain kolmannes, eli senaattorin kausi kestää kuusi vuotta.


title: Morelly

text: Étienne-Gabriel (?) Morelly (mahd. n. 1717 – n. 1778) oli ranskalainen utopistinen yhteiskuntafilosofi, jota on pidetty yhtenä tärkeimmistä varhaisista sosialistisista ja kommunistisista ajattelijoista. Hänet tunnetaan vain eräistä vuosina 1743–1755 julkaisemistaan teoksista.


title: Morelly

text: Morellyn keskeiset teokset ovat "Essai sur l’esprit humain" (1743, ”Essee ihmisluonnosta”), "Essais sur le coeur humain ou principes naturels de l’éducation" (1745, ”Esseitä ihmissydämestä ja koulutuksen luonnollisista periaatteista”), "Le Prince, les délices des coeurs" (1751, ”Ruhtinas, sydänten ilot”), runoelma "Basiliade" (1753) sekä "Le Code de la nature" (1755, ”Luonnon lakikirja”). Niistä ensimmäiset käsittelevät pedagogiikkaa ja tuovat esiin Morellyn myönteisen käsityksen ihmisluonnosta. Tunnetuimmat ovat kaksi viimeksi mainittua teosta, joissa hän kuvailee utopistista yhteiskuntaa. Morellyn ihanneyhteiskunnassa kaikki omaisuus olisi ollut yhteistä lukuun ottamatta ihmisten päivittäisiin tarpeisiinsa tarvitsemia asioita. Kaikilla kansalaisilla olisi ollut velvollisuus työskennellä yhteiseksi hyväksi ja oikeus saada vastaavasti toimeentulonsa yhteiskunnalta. Morellyn pääteoksista otettiin 1700-luvun jälkipuoliskolla useita painoksia ja ne käännettiin varhain muun muassa englanniksi. Sosialistit ja kommunistit ottivat Morellyn ajatukset omikseen seuraavalla vuosisadalla ja hänet hyväksyttiin osaksi varhaisten utopiasosialistien kaanonia. François-Noël Babeuf nojasi Morellyn aatteisiin ja muun muassa Charles Fourier, Pierre-Joseph Proudhon, Louis Blanc, Karl Marx ja Friedrich Engels viittasivat tuotannossaan Morellyyn.


title: Morelly

text: Morellysta henkilönä ei tiedetä juuri mitään varmaa. Mahdollisesti esseekirjailija Morelly oli sama henkilö kuin Pariisissa syntynyt Étienne-Gabriel Morelly, jonka tiedetään eläneen Vitry-le-François’ssa vuonna 1721 ja joka ilmeisesti palasi Pariisiin vuoteen 1743 mennessä. Nimeä Morelly on toisaalta epäilty myös jonkun muun kirjoittajan salanimeksi. Hänen pääteostaan, anonyymisti julkaistua "Le Code de la naturea" pidettiin pitkään Denis Diderot’n julkaisuna.


Saksan poliittisen kasvatuksen keskusvirasto () on vuodesta 1952 lähtien Saksassa toiminut kansalaiskasvatukseen erikoistunut keskus. Tässä sisäministeriön alaisessa virastossa työskentelee liittovaltiotasolla noin 200 päätoimista valistajavirkamiestä. Jokaisella osavaltioilla on lisäksi omat alueelliset kansalaiskasvatuksen keskuksensa (Landeszentrale für politische Bildung).


title: Saksan poliittisen kasvatuksen keskusvirasto

text:
Keskusten tehtäväksi
on määritelty:


text: Keskusten toiminnan perusteluina on, että


text: Edelleen keskusten mielestä kypsien kansalaisten ominaispiirteitä on olla:


text: Nämä keskukset pitävät jatkuvaa yhteyttä Saksan kouluihin ja tuottavat niille ilmaiseksi oppimateriaaleja. Kansalaiskasvatuksen keskuksen kohderyhmänä ovat erityisesti koulujen opettajat ja opinto-ohjaajat, kansalaiskasvatuksen kouluttajat kansalaisjärjestöissä, lehtimiehet ja kaikki kansalaiset.


text:
Keskusten päätoimintamuotoja on juuri materiaalien tuottaminen (kirjat, lehdet, opetusmateriaali). Lisäksi keskukset järjestävät seminaareja, konferensseja, koulutustilaisuuksia sekä kulttuuritapahtmia. Kansalaiskasvatuksen keskus julkaisee neljästi vuodessa ”Kansalaiskasvatuksessa tapahtuu”-tiedotuslehteä, jota lähetetään 50 000 saksalaiseen kouluun yhteensä 920 000 kappalemäärissä. Viime vuosien suosituimpia hankkeita on ollut erityisten nuorisovaalien järjestäminen vaalien yhteydessä.
Keskusten hallintoon kuuluu jokaisen valtiopäivillä olevan puolueen edustaja.
Poliittisen kasvatuksen keskusviraston tehtävänä on johtosääntönsä mukaan ohjata demokratiaa ja vapautta vahvistavaa ajattelua sekä auttaa ihmisiä tunnistamaan äärimmäisiin poliittisiin suuntiin tähtääviä ilmiöitä. Vasemmistoradikaalien ja ulkomaisten ääriainesten tunnistamiseksi poliittisen kasvatuksen keskusviraston apu on niukempaa.


text: Virasto käyttää noin 40 miljoonaa euroa vuodessa kampanjoihin, konsertteihin, näyttelyihin, leireihin, teatteriesityksiin sekä koulu- ja kasarmivierailuihin.


text: Valistusmateriaalia postitetaan muun muassa kouluille ja urheiluseuroille yli miljoona pakettia vuodessa. Virasto ylläpitää myös laajaa nettisivustoa.


text: Opettajille ja toimittajille tarjotaan ohjausta ja neuvontaa seminaareissa ja tarvittaessa myös puhelimitse.


text: Kansanvalistajat voivat kysyä, miten kannattaisi käsitellä oikeaoppisesti vaikeita ja arkaluontoisia asioita, kuten esimerkiksi natsiaikaa, saksalaisia sotapakolaisia tai vaikkapa saksalaisten siviiliuhrien määrää toisessa maailmansodassa.


text:
Eräänä esimerkkinä arkaluontoisista teemoista viraston aineistossa mainitaan Dresdenin pommitukset. Saksassa on opittu ajattelemaan, että uhrien määrästä kerrottava luku on suoraan verrannollinen asiasta puhuvan poliittiseen maailmankuvaan. Mitä suurempi luku, niin sitä oikeistolaisempia ja päinvastoin.
Poliittisesti korrektina pidetään luvun pyöristämistä alaspäin.


text: Todellista uhrien määrää ei tiedä kukaan. Monista englantilaisten pommikoneiden iskun kohteeksi joutuneista ihmisistä ei jäänyt tulipätsissä mitään jäljelle. Historioitsijoiden arvioiden mukaan pommituksissa kuoli 25 000 - 250 000 dresdeniläistä ja kaupunkiin neuvostoarmeijan jaloista Sleesiasta paennutta saksalaista evakkoa.


text: Neuvoja ja opastusta poliittisen kasvatuksen virasto jakaa myös poliittisiin ääriliikkeisiin liittyvissä asioissa. Muun muassa kasvattajia ja lasten vanhempia neuvotaan, miten he voivat yrittää tunnistaa nuorissa mahdollisesti itävät äärioikeistolaissympatiat.


text: Tunnistaminen tapahtuu lapsen käyttäytymisen, puheiden ja sanavalintojen lisäksi kaveripiirin, musiikin, asujen ja huoneen sisustuksen avulla.


text: Toimittajille virasto on valmistanut 18-osaisen ohjeiston, jossa neuvotaan muun muassa, miten pitää käyttäytyä, jos haastateltavana on äärioikeistolainen.


text: Yleensähän näin ei Saksassa tapahdu, sillä äärioikeistolaiset ja kansallismieliset puolueet pidetään tiukasti vaalikeskustelujen ulkopuolella, mutta ohjeilla on käyttöä suorassa vaalituloslähetyksessä, jos äärioikeisto on kaikesta huolimatta onnistunut saaman edustajiaan maapäiville.


text: Ohjeiden mukaan äärioikeistolaisiin on yritettävä suhtautua suorassa lähetyksessä tasapuolisesti mutta napakan viileästi. Juontajaa kehotetaan viestimään eleillään ja käyttäytymisellään, ettei tunne haastateltavaa kohtaan vähäisintäkään sympatiaa.


text: Ohjeistus on johtanut kerta toisensa jälkeen tilanteeseen, että juontaja katkaisee poliittisesti toisinajattelevan haastateltavan puheenvuoron kesken lauseen. Katsojat ovat oppineet odottamaan tätä hetkeä.


title: Nate Thurmond

text: Nathaniel ”Nate” Thurmond (25. heinäkuuta 1941 Akron, Ohio – 16. heinäkuuta 2016 San Francisco, Kalifornia) oli yhdysvaltalainen koripalloilija. Yhteensä 14 kautta NBA:ssa 1960–1970-luvuilla pelannut Thurmond otti ammattilaisurallaan enemmän levypalloja kuin teki pisteitä. Thurmond valittiin seitsemän kertaa un, kahdesti sarjan ja kolmesti kakkospuolustusviisikkoon ja NBA:n vuonna 1964.


title: Nate Thurmond

text: 211-senttinen Thurmond pelasi isona laitahyökkääjänä ja sentterinä. Vuonna 1974 hän teki jatkoajalle venyneessä ottelussa Atlanta Hawksia vastaan NBA:n historian ensimmäisen virallisen neloistuplan (22 pistettä, 14 levypalloa, 13 korisyöttöä, 12 heitontorjuntaa). Hän on Wilt Chamberlainin ja Bill Russellin ohella yksi kolmesta yksittäisessä NBA-ottelussa enemmän kuin 40 levypalloa ottaneesta pelaajasta. Thurmondia pidetään yleisesti yhtenä NBA:n historian parhaista levypallojen ottajista ja heitontorjujista.


title: Nate Thurmond

text: Vuonna 1996 Thurmond nimettiin NBA:n 50-vuotisjuhlavuoden kunniaksi joukkoon. Sekä Golden State Warriors että Cleveland Cavaliers ovat jäädyttäneet hänen pelinumeronsa 42:n. Vuonna 1985 hänet nimettiin Basketball Hall of Fameen.


title: Nate Thurmond

text: Bowling Greenin osavaltionyliopistosta NBA:han vuonna 1963 varattu Thurmond pelasi sarjassa 1960–1970-luvuilla yhteensä 14 kautta ison laitahyökkääjän ja sentterin pelipaikoilla. 211-senttinen Thurmond otti ammattilaisurallaan enemmän levypalloja kuin teki pisteitä, ja häntä pidetään yleisesti yhtenä NBA:n historian parhaista levypallojen ottajista ja heitontorjujista. Vuonna 1974 hän teki jatkoajalle venyneessä ottelussa Atlanta Hawksia vastaan NBA:n historian ensimmäisen virallisen neloistuplan (22 pistettä, 14 levypalloa, 13 korisyöttöä, 12 heitontorjuntaa). Thurmond on Wilt Chamberlainin ja Bill Russellin kanssa yksi kolmesta yksittäisessä NBA-ottelussa enemmän kuin 40 levypalloa ottaneesta pelaajasta. Thurmond valittiin seitsemän kertaa un, kahdesti sarjan ja kolmesti kakkospuolustusviisikkoon ja NBA:n vuonna 1964. Vuonna 1996 Thurmond nimettiin NBA:n 50-vuotisjuhlavuotena joukkoon. Sekä Golden State Warriors että Cleveland Cavaliers ovat jäädyttäneet hänen pelinumeronsa 42:n. Vuonna 1985 hänet nimettiin Basketball Hall of Fameen.


title: Nate Thurmond

text: Thurmond kuoli sairastettuaan lyhyen ajan leukemiaa 74-vuotiaana Kalifornian San Franciscossa 16. heinäkuuta 2016.


title: Gabriel Bonnot de Mably

text: Gabriel Bonnot de Mably (myös "Abbé de Mably"; 14. maaliskuuta 1709 Grenoble – 2. huhtikuuta 1785 Pariisi) oli ranskalainen yhteiskuntafilosofi, historioitsija ja aikanaan suosittu poliittinen kirjailija.


title: Gabriel Bonnot de Mably

text: Mably kävi Saint-Sulpicen pappisseminaarin ja eteni pappisurallaan alidiakoniksi. Hän pääsi myöhemmin Ranskan ulkoministerinä toimineen kardinaali Pierre Guérin de Tencinin avustajaksi ja neuvotteli vuonna 1743 tämän edustajana Preussin lähettilään kanssa liiton solmimisesta Ranskan ja Preussin välille Itävaltaa vastaan. Mably hylkäsi vuonna 1746 myös diplomaattiuransa ja omistautui kirjalliselle työlleen. Hänen varhaisin julkaisunsa oli 1740 ilmestynyt "Parallèles des Romains et des Français", jossa hän puolusti yksinvaltiutta. Vuonna 1763 ilmestyneessä teoksessaan "Entretiens de Phocion, sur l'introduction de la morale avec la politique" hän asetti antiikin Spartan hyvän yhteiskunnan esikuvaksi.


title: Gabriel Bonnot de Mably

text: Mablyn ajattelu muistutti myöhemmin Jean-Jacques Rousseaun yhteiskuntafilosofiaa. Mably muun muassa vastusti fysiokraattien näkemyksiä ja piti yksityisen omistuksen yhteiskunnallisia vaikutuksia kielteisinä. Hän ehdotti muun muassa omaisuuden periytymisen lakkauttamista taloudellisen epätasa-arvon rajoittamiseksi. Mablyn ajattelussa on tämän vuoksi nähty yhtymäkohtia myöhempään sosialismiin ja kommunismiin. Hän tosin kannatti reformeja eikä vallankumousta. Mably on kuitenkin myöhemmin laskettu yhdessä aikalaisensa Morellyn kanssa varhaisiin utopistisiin sosialisteihin. Rousseaun ja Montesquieun ohella Mablyn ajattelun on katsottu vaikuttaneen Ranskan vallankumouksen aikaiseen lainsäädäntöön. Mablyn kootut teokset julkaistiin neljässä vaiheessa vuosina 1789–1818.


title: Gabriel Bonnot de Mably

text: Mablyn nuorempi veli oli filosofi Étienne Bonnot de Condillac.


title: Idan

text: Idan () on pieni kylä eteläisessä Israelissa. Sen perusti vuonna 1980 joukko yhdysvaltalaisia, kanadalaisia ja eteläafrikkalaisia siirtolaisia. Vuonna 2005 kylässä oli 150 asukasta ja 76 sukua, jotka kaikki harjoittavat maataloutta.


title: Lucas (laulaja)

text: Lucas (s. 31. toukokuuta 1999) on suomalainen laulaja ja muusikko. Hän tullut tunnetuksi muun muassa kultaa myyneillä singleillään ”Täydellisen epätäydellinen” ja ”Kauniita yhdessä”. Esikoisalbuminsa, "Lucas", hän julkaisi 26. elokuuta 2016.


title: Lucas (laulaja)

text: Hän päätyi levyttäväksi artistiksi, kun musiikkituottaja Milos Rosas sattumalta kuuli hänen laulavan yläasteensa musiikkiluokassa. Rosas kutsui Lucaksen studiolleen koelauluun, jonka myötä heidän yhteistyönsä alkoi. Myöhemmin tiimiin liittyi myös tuottaja Janne Huttunen.


title: Lucas (laulaja)

text: Lucaksen isä on saksalainen ja äiti suomenruotsalainen. Hän opiskelee Prakticumissa merkonomiksi.


title: Lucas (albumi)

text: Lucas on suomalaisartisti Lucaksen 26. elokuuta 2016 julkaistu esikoisalbumi. Albumin ovat tuottaneet Milos Rosas ja Janne Huttunen. Albumi on ylittänyt kultalevyrajan. Albumi nousi ensimmäisellä listaviikollaan Suomen virallisen albumilistan seitsemännelle sijalle.


title: Lucas (albumi)

text: Albumin ensimmäinen single ”Aurinkoo” julkaistiin 28. elokuuta 2015. Toinen single ”Täydellisen epätäydellinen” julkaistiin lokakuun lopulla 2015 ja seuraavan vuoden helmikuussa se rikkoi kultalevyrajan. Myös helmikuussa 2016 julkaistu single ”Kauniita yhdessä” on myynyt kultaa. Myös toukokuussa 2016 julkaistu, Vilma Alinan kanssa levytetty, ”101 prosenttia” -single on saanut kultalevyn. Viimeisin single, ”Jäätyy”, julkaistiin elokuussa 2016.


title: Vitor Belfort

text: Vitor Vieira Belfort (s. 1. huhtikuuta 1977 Rio de Janeiro) on brasilialainen entinen vapaaottelija. Hän on otellut myös nyrkkeilyssä yhden ammattilaisottelun ja kilpaillut lukkopainissa voittaen MM-pronssia 2001. Vapaaottelussa Belfort on saavuttanut muun muassa UFC:n raskaansarjan turnausvoiton 1997 sekä alemman raskaansarjan mestaruuden 2004. Hän lopetti vapaaottelu-uransa 12. toukokuuta 2018.


title: Vitor Belfort

text: Belfort otteli ensimmäisen vapaaottelunsa Honolulussa, "SuperBrawl 2" -tapahtumassa lokakuussa 1996. Hän kohtasi Jon Hessin, joka kaksimetrisenä oli huomattavasti Belfortia pidempi. Belfort voitti kamppailun tyrmäyksellä 12 sekunnissa.


title: Vitor Belfort

text: Helmikuussa 1997 Belfort osallistui UFC 12 -tapahtumaan, jossa järjestettiin kevyensarjan ja raskaansarjan turnaus. Belfort osallistui neljän ottelijan raskaansarjan turnaukseen. Hän voitti avauskierroksella Tra Telligmanin teknisellä tyrmäyksellä hieman yli minuutissa. Loppuottelussa Belfort sai vastaansa Scott Ferrozzon, joka oli myös voittanut vastustajansa teknisellä tyrmäyksellä. Loppuottelussa Belfort voitti raskaansarjan mestaruuden teknisellä tyrmäyksellä lyönnein 43 sekunnissa.


title: Vitor Belfort

text: Turnausvoiton jälkeen Belfort jatkoi UFC:ssä ja voitti seuraavan kamppailunsa Tank Abbottia vastaan teknisellä tyrmäyksellä alle minuutissa. Hän otteli voiton myötä lokakuussa 1997 Randy Couturea vastaan raskaansarjan mestarin haastajan paikasta. Belfort hävisi kamppailun teknisellä tyrmäyksellä ensimmäisessä erässä, kahdeksan minuutin kohdalla. Belfort otteli tämän jälkeen voitokkaasti Joe Charlesia vastaan joulukuussa 1997, voitettuaan kamppailun käsilukolla, joka oli samalla hänen uran ensimmäinen luovutusvoitto. Kamppailun jälkeen Belfort otteli Wanderlei Silvaa vastaan alemmassa raskaassasarjassa lokakuussa 1998. Belfort voitti kamppailun teknisellä tyrmäyksellä 44 sekunnissa.


title: Vitor Belfort

text: Belfort siirtyi ottelemaan 1999 Japaniin Prideen. Hän otteli Japanissa viisi kamppailua. Ensimmäinen näistä päättyi tappioon Kazushi Sakurabaa vastaan, jolle hän hävisi tuomariäänin. Sittemmin Belfort voitti Gilbert Yvelin ja Daijiro Matsuin tuomariäänin. Sitä vastoin neljännen kamppailunsa Bobby Southworthia vastaan hän voitti kuristuksella ensimmäisessä erässä. Viimeiseksi kamppailuksi jäi toukokuussa 2001 käyty ottelu Heath Herringiä vastaan, joka oli aiemmin voittanut World Vale Tudo mestaruuden 1999. Belfort voitti kolme erää kestäneen kamppailun tuomariäänin.


title: Vitor Belfort

text: Belfort teki paluun UFC:hen Chuck Liddelliä vastaan kesäkuussa 2002. Hän kärsi uransa kolmannen tappion Liddellille, joka voitti kamppailun tuomariäänin. Belfort kuitenkin voitti seuraavan kamppailun Marvin Eastmania vastaan teknisellä tyrmäyksellä minuutissa ja sai tilaisuuden haastaa Randy Couturen alemman raskaansarjan mestaruudesta. Tammikuussa 2004 Belfort otteli Couturea vastaan mestaruudesta "UFC 46" -tapahtumassa, joka päättyi Belfortin voittoon teknisellä tyrmäyksellä 49 sekunnissa, lääkärin keskeyttäessä ottelun. Couture haastoi Belfortin uusintaan, joka käytiin "UFC 49" -tapahtumassa elokuussa 2004. Kaksikon kolmas kamppailu päättyi Belfortin tappioon kolmannessa erässä, jonka myötä hän menetti alemman raskaansarjan mestaruuden.


title: Vitor Belfort

text: Mestaruuden jälkeen Belfort otteli Tito Ortizia vastaan, jolle hän hävisi hajaäänin.


title: Vitor Belfort

text: Belfort palasi noin neljän vuoden jälkeen ottelemaan Prideen. Hän oli aiemmalla kerralla voittanut viidestä ottelusta neljä ja hävinnyt kerran. Belfortin ura Pridessa jatkui tappiolla Alistair Overeemia vastaan. Hän hävisi kamppailun kahden minuutin jälkeen kuristuksella.


title: Vitor Belfort

text: Tappion jälkeen Belfort otteli vuoron perään eri vapaaottelujärjestöissä. Aluksi hän otteli Cage Ragessa voitokkaasti Antony Rea vastaan, tyrmättyään hänet toisessa erässä. Sittemmin kesäkuussa 2006 Belfort otteli toisen kerran Overeemia vastaan Strikeforcessa, jossa hän koki jälleen tappion vastustajalleen, mutta tällä kertaa tuomariäänin.


title: Vitor Belfort

text: Näiden jälkeen Belfort palasi takaisin Prideen heinäkuussa 2006. Hän otteli Kazuo Takahashia vastaan, jonka Belfort voitti tyrmäyksellä 36 sekunnissa. Toisen kamppailun jälkeen Belfort sai lähteä Pridesta hävittyään Dan Hendersonille tuomariäänin.


title: Vitor Belfort

text: Belfort siirtyi ottelemaan Cage Rageen, jossa hän oli kaksi vuotta aiemmin otellut voitokkaasti. Tälläkin kertaa Belfort menestyi, voitettuaan Ivan Seratin teknisellä tyrmäyksellä ensimmäisessä erässä. Voiton jälkeen Belfort otteli Cage Ragen alemman raskaansarjan mestaruudesta James Zikic'ia vastaan "Cage Rage 23" -tapahtumassa. Syyskuussa 2007 käyty kamppailu päättyi Belfortin mestaruuteen tuomariäänin.


title: Vitor Belfort

text: Hän ilmoitti lopettavansa vapaaottelu-uransa 15. lokakuuta 2016. Belfort kuitenkin palasi takaisin ottelemaan siirryttyään harjoittelemaan Tristar Gym salille.


title: Vitor Belfort

text: Kesäkuussa 2017 Belfort voitti uransa toiseksi viimeisessä ottelussaan Nate Marquardt tuomariäänin (29–28, 29–28, 29–28). Se oli samalla hänen ensimmäinen voitto tuomariäänin sitten 2007.


title: Vitor Belfort

text: Viimeisessä ottelussaan 12. toukokuuta 2018 Belfort tuli maanmiehensä Lyoto Machidan tyrmäämäksi potkulla päähän.


title: Vitor Belfort

text: UFC


title: Vitor Belfort

text: Cage Rage


title: Aletopelta

text: Aletopelta (nimen merkitys: ”vaeltava kilpi”) on ankylosaureihin kuuluneiden kasvinsyöjädinosaurusten suku. Se eli 84–71 miljoonaa vuotta sitten myöhäisen liitukauden Campania-vaiheella. "Aletopeltan" fossiileita on löydetty Kaliforniasta, Yhdysvalloista.


title: Aletopelta

text: "Aletopeltan" pituudeksi arvioitiin alun perin noin kuusi metriä. Vuonna 2010 Gregory S. Paul arvioi sen olleen viisimetrinen ja painaneen kaksi tonnia.


title: Aletopelta

text: Vaikka "Aletopeltan" nykyään tiedetään kuuluvan nuijapanssariselkien heimoon Ankylosauridae, sitä pidettiin aiemmin nodosaurina (noduulipanssariselkänä) selkäkilpiensä- ja piikkiensä perusteella.


title: Aletopelta

text: "Aletopeltan" jäänteet löydettiin Point Loman muodostelmasta, Kaliforniasta vuonna 1987. Tyyppiyksilö (SDNHM 33909), joka on samalla ainoa yksilö, koostuu osittaisesta, huonosti säilyneestä luurangosta, josta puuttuu kallo. Löytöön kuuluivat raajat, hampaat ja panssaria. Jäänteet kuvitettiin ja kuvattiin vuonna 1996.


title: Aletopelta

text: "Aletopelta" tarkoittaa ”vaeltavaa kilpeä”. Nimi tulee kreikan kielen sanoista ”aletes” (vaeltava) ja ”pelte” (kilpi). Suvun nimi tulee siitä, että paikka, josta kyseisen dinosauruksen jäänteet on löydetty, sijaitsi alun perin vastapäätä keskistä Meksikoa, ja on sittemmin kulkeutunut pohjoiseen päin tämä dinosaurus mukanaan.


title: Aletopelta

text: Lajiepiteetti "coombsi" on annettu paleontologin ja ankylosaurien asiantuntijan Walter Preston Coombs Juniorin mukaan.


title: Aletopelta

text: "Aletopeltan" jäänteet löydettiin ojassa, joka oli kaivettu viemäriputkelle College Boulevardin laajentamisen aikana lähellä Carlsbadia Kalifornian rannikolla. "Aletopeltaa" kutsuttiin yksinkertaisesti nimellä ”Carlsbadin ankylosauri”, kunnes Ford ja Kirkland nimesivät sen virallisesti vuonna 2001.


title: Aletopelta

text: Ilmeisesti "Aletopeltan" paisunut ruho ajelehti ulos merelle, ja muodosti riutan kaltaisen ympäristön upottuaan pohjaan. Sen joutumisen mereen on tulkittu tapahtuneen pian eläimen kuoleman jälkeen, ehkä tulvaveden tai myrskyaallon seurauksena. Myöhemmin se huuhtoutui maalle selälleen, päätellen simpukoista joita oli kiinnittynyt sen alapuolelle. Valitettavasti haikalat olivat iskeneet ruhoon toistuvasti: raajaluista puuttui rystyset ja ruhon luita oli enimmäkseen koverrettu ontoiksi. Tämä johti Matthew Vickaryousin "et al." päättämään vuonna 2004, että "Aletopelta" on "nomen dubium" eli epäselvä suku.


title: Tauno Taivainen

text: Tauno Heikki Taivainen (17. tammikuuta 1908 Ruokolahti – ?) oli suomalainen kommunisti, joka ryhtyi Etsivän keskuspoliisiin ilmiantajaksi vuonna 1936. Hänestä tuli poliisin merkittävin tietolähde, joka paljasti Suomessa toimineen maanalaisen kommunistisen liikkeen lähes kokonaan. Lisäksi Taivaisen tiedoilla oli osuutensa pääministeri T. M. Kivimäen hallituksen kaatumiseen syksyllä 1936.


title: Tauno Taivainen

text: Taivainen oli varsinaiselta ammatiltaan valaja. 1920-luvun lopulla hän oli mukana kielletyn Suomen kommunistisen nuorisoliiton (SKNL) toiminnassa, kunnes sai lokakuussa 1931 puolentoista vuoden pituisen vankeusrangaistuksen. Taivainen suoritti tuomionsa Tammisaaren pakkotyölaitoksessa, josta vapauduttuaan hän liittyi SKP:n johtamaan salaiseen Punaiseen ammattijärjestöön.


title: Tauno Taivainen

text: Kommunistisen toimintansa vuoksi Taivaisen oli vaikea saada töitä, joten heinäkuussa 1934 hän lähti yhdessä Unto Miettisen kanssa opiskelemaan Moskovan Lenin-kouluun. Matka Neuvostoliittoon piti tehdä viranomaisilta salassa, joten miehet matkasivat aluksi Vaasaan, missä he tapasivat etappimiehenä toimineen SKP:n keskuskomitean jäsenen Veikko Hauhian. Taivainen ja Miettinen siirtyivät veneellä Ruotsin puolelle Uumajaan ja matkustivat sieltä edelleen Tukholmaan, jossa he väärillä papereilla nousivat Leningradiin purjehtineeseen neuvostoliittolaiseen rahtilaivaan. Taivainen opiskeli Moskovassa lukuvuoden 1934–1935 salanimellä Erik Friman.


title: Tauno Taivainen

text: Ennen Suomeen palaamistaan Taivainen sai Lenin-koulun opettajana toimineelta Arvo ”Poika” Tuomiselta ohjeet tulevasta toimenkuvastaan. Hänestä tehtiin piiriorganisaattori eli instruktori, johon tehtävään sijoitettiin ainoastaan kaikkein lahjakkaimmat koulusta valmistuneet puoluekaaderit. Taivainen lähetettiin takaisin Suomeen lokakuussa 1935. Tuominen käski hänen hakea töitä joltakin paikkakunnalta, missä häntä ei tunnettaisi. Taivaista evästettiin lähtemään mukaan järjestötoimintaan, kuten ammattiliittoon ja sosialidemokraatteihin tai liittymään jopa äärioikeistolaisen IKL:n jäseneksi.


title: Tauno Taivainen

text: Keväällä 1936 Taivainen sai käskyn lähteä järjestelemään SKP:n hajallaan ollutta Kemin ja Oulun nuorisotoimintaa. Tehtävä kuitenkin epäonnistui, koska osa paikallisista yhteyshenkilöistä ei osoittautunut luotettaviksi, eikä myöskään Pohjois-Suomessa täysin tuntemattomaan Taivaiseen luotettu. Samalla hän paljastui viranomaisille ja joutui pidätetyksi Kemissä, missä Taivainen onnistuttiin värväämään EK:n tietolähteeksi. Ilmiantajana nimillä ”Urmas Uimonen” tai ”P. Uimonen” esiintynyt Taivainen pystyi pian antamaan todella arvokkaita tietoja, kun hän eteni SKP:n organisaatiossa puoluejohdon välittömään alaisuuteen. Taivaisen tehtäviin puolueessa kuului muun muassa Moskovaan lähtevien uusien opiskelijoiden valinta. Viimeisen ryhmänsä hän lähetti matkaan kesällä 1937, ennen kuin Lenin-koulu lakkautettiin Stalinin vainojen ulottuessa myös Kominternin ulkomaisiin työntekijöihin.


title: Tauno Taivainen

text: Marraskuussa 1938 poliisi teki sisäministeri Urho Kekkosen alullepanemat kommunistipidätykset, joiden jälkeisessä oikeudenkäynnissä Taivainen oli päätodistaja. Hän paljasti lukuisia SKP:n toiminnassa mukana olleita henkilöitä, Neuvostoliitossa vaikuttaneita suomalaisia ja Espanjan sisällissotaan tasavaltalaisten puolelle taistelemaan lähteneitä vapaaehtoisia. Lisäksi Taivainen kertoi tietojaan muun muassa Moskovan Lenin-koulusta sekä SKP:n ja Kominternin välisistä suhteista. Oikeudenkäynnin ajan myös lehdistö kirjoitti ahkerasti Taivaisen paljastuksista ja kutsui niitä ”taivaallisiksi tarinoiksi”.


title: Tauno Taivainen

text: Keväällä 1939 tuomion sai yhteensä 18 syytettyä. Heidän joukossaan oli Taivaisen ilmiantamia Espanjan sisällissodan suomalaistaistelijoita, kuten Paavo Koskinen ja Eino Laakso. Muita tuomittuja kommunisteja olivat muun muassa hänen Moskovan matkakumppaninsa Unto Miettinen, Veikko Sippola sekä myöhempi kansanedustaja Elli Stenberg. Myös Taivaiselle langetettiin 3,5 vuoden pituinen vankilatuomio, mutta presidentti Kyösti Kallio armahti hänet jo seuraavana syksynä. Vapautumisensa jälkeen Taivainen työskenteli Valpon hänelle järjestämillä työpaikoilla muun muassa Valtion sytytintehtaalla Jyväskylässä sekä Kilpisjärvellä ja Petsamossa. Taivaisen ei ollut ainoa SKP:n sisällä toiminut ilmiantaja, sillä esimerkiksi hänen Lenin-koulun kurssitoverinsa kotkalainen satamatyömies Väinö Kälviäinen oli poliisin tiedottajana koko sotavuosien ajan.


title: Tauno Taivainen

text: Taivainen oli jo ennen Kekkosen suurta ”kommunistileikkausta” paljastanut, kuinka SKP aikoi vuoden 1936 eduskuntavaaleissa tukea edistyspuolueen ehdokkaaksi lähtenyttä Ihmisoikeuksien liiton puheenjohtajaa Väinö Lassilaa. EK oli jo aikaisemmin epäillyt Lassilaa kommunistiksi ja katsoi nyt saaneensa lopulliset todisteet. Poliisi ilmoitti tietonsa pääministeri T. M. Kivimäelle, eikä Lassila lopulta päässyt ehdokkaaksi. Samalla EK epäili Ihmisoikeuksien liiton olevan merkittävässä asemassa kommunistien ajamassa kansanrintamassa ja ryhtyi jarruttamaan yhdistyksen rekisteröintiä. Asia ratkaistiin lopulta oikeudenkäynnissä, jonka aikana vahingossa julkisuuteen tulleet EK:n kansanrintamamuistiot johtivat pääministeri Kivimäen hallituksen kaatumiseen syyskuussa 1936. Muistioissa lukuisia eri järjestöjä ja yksityishenkilöitä syytettiin kommunistisiksi.


title: Chicago Seven

text: The Chicago Seven (”Chicagon seitsikko”) oli Yhdysvalloissa 1960-luvun lopulla toiminut radikaali aktivistiryhmä, jota liittovaltio syytti oikeudessa salaliitosta, mellakoihin yllyttämisestä ja muista Vietnamin sotaa vastustaneista toimenpiteistä Yhdysvaltojen demokraattisen puolueen vuoden 1968 puoluekokouksen yhteydessä.


title: Chicago Seven

text: Alun perin kahdeksan hengen ryhmän (”the Chicago Eight”) muodostivat Abbie Hoffman, Jerry Rubin, David Dellinger, Tom Hayden, Rennie Davis, John Froines, Lee Weiner ja Bobby Seale. Afroamerikkalaisen Sealen oikeudenkäynti kuitenkin eriytettiin omaksi jutukseen, jolloin ryhmän nimeksi vakiintui Chicago Seven. Kaikki oikeusasteet läpi käynyt monimutkainen prosessi ei lopulta tuottanut sakko- tai vankeustuomioita kenellekään seitsemästä, mutta Seale sai omassa jutussaan neljän vuoden vankeustuomion oikeuslaitoksen halventamisesta.


title: Chicago Seven

text: Ryhmää vastaan liittovaltion nostamat syytteet saivat alkunsa demokraattipuolueen puoluekokouksen 1968 yhteydessä järjestetyistä mellakoista. Kahdeksaa miestä syytettiin ”Rap Brown -lakina” tunnetun säädöksen nojalla, joka kielsi ylittämästä osavaltion rajoja tarkoituksena yllyttää mellakoihin tai salaliittoihin, järjestää niitä tai tehdä muuta sellaista.


title: Chicago Seven

text: Syytetyistä David Dellinger oli pasifisti ja Vietnamin sotaa vastustaneen valtakunnallisen järjestön puheenjohtaja. Tom Hayden ja Rennie Davis olivat Students for a Democratic Society (SDS) -opiskelijajärjestön johtajia. Abbie Hoffman ja Jerry Rubin olivat Youth International Party -nimisen puoleen (YIP, ”Yippies”) perustajia. John Froines ja Lee Weiner olivat Chicagon mellakoiden organisoijia. Kahdeksas syytetty Bobby Seale oli ollut mukana perustamassa Mustat pantterit -puoluetta.


title: Chicago Seven

text: Ryhmää vastaan käydyt oikeudenkäynnit synnyttivät vain uusia mielenosoituksia eri puolilla Yhdysvaltoja. Ne saivat runsaasti huomiota televisiossa ja vaikuttivat siksi voimakkaasti Vietnamin sodan vastaisen ja vallanpitäjiin kriittisesti suhtautuvan mielialan voimistumiseen.


title: Chicago Seven

text: Walkerin raporttina tunnettu selvitys osoitti myöhemmin, että suuri osa Chicagon mielenosoitusten väkivallasta oli poliisin aikaansaamaa.


title: Vanadoseeni

text: Vanadoseeni eli bis(syklopentadienyyli)vanadiini (CHV) on metalloseeneihin kuuluva vanadiinin organometalliyhdiste.


title: Vanadoseeni

text: Vanadoseeni on huoneenlämpötilassa tummanviolettia kiteistä ainetta. Yhdiste on niin kutsuttu sandwich-yhdiste ja vanadiini-ioni on kahden syklopentadienyyliligandin välissä. Vanadoseeni on erittäin herkkää ilman vaikutuksille ja hapettuu helposti. Sille tapahtuu myös hapettavia additioita, joissa vanadiini-ioni sitoutuu halogeeneihin ja hapettuu hapetusluvulta +II hapetusluvulle +III, +IV tai +V. Yhdiste ei liukene veteen, mutta liukenee hyvin eettereihin kuten tetrahydrofuraaniin. Vanadoseeni on paramagneettista.


title: Vanadoseeni

text: Vanadoseenia voidaan valmistaa vanadiini(II)kloridin ja syklopentadienyylinatriumin välisellä reaktiolla.


title: Ghostbusters (vuoden 2016 elokuva)

text: Ghostbusters on vuonna 2016 ensi-iltansa saanut yhdysvaltalainen komediaelokuva, jonka on ohjannut Paul Feig. Se on uudelleenfilmatisointi vuoden 1984 elokuvasta "Haamujengi". Elokuvan pääosissa ovat Melissa McCarthy, Kristen Wiig, Kate McKinnon, Leslie Jones, Charles Dance, Michael Kenneth Williams ja Chris Hemsworth.


title: Ghostbusters (vuoden 2016 elokuva)

text: Elokuva sai ensi-iltansa Yhdysvalloissa 15. heinäkuuta 2016 ja Suomessa 22. heinäkuuta 2016.


title: Ghostbusters (vuoden 2016 elokuva)

text: Arvosteluja keräävä sivusto Rotten Tomatoes on laskenut elokuvalle pistemäärän 73% perustuen 222 arvosteluun, joiden keskimääräinen arvosana on 6,5/10. Metacriticissä elokuvalla on 60 pistettä 100:sta.


title: William Emory

text: William Hemsley Emory (7. syyskuuta 1811 Queen Anne's'n piirikunta, Maryland – 1. joulukuuta 1887 Washington (DC)) oli yhdysvaltalainen sotilas, joka palveli Yhdysvaltoja Meksikon–Yhdysvaltain sodassa sekä Unionia Yhdysvaltain sisällissodassa.


title: William Emory

text: Yhdysvaltain sisällissodan syttyessä Emory oli sijoitettuna Indianan territorion alueelle. Vuonna 1862 hänestä tehtiin prikaatin komentaja Potomacin armeijaan. Vuonna 1863 käydyssä Port Hudsonin taistelussa sekä muissa siihen liittyneissä taisteluissa hän komensi jo omaa divisioonaa. Myöhemmin hän sai komentoonsa vielä kokonaisen armeijakunnan, kun hänestä tehtiin Unionin 19. armeijakunnan ylin komentaja. Tässä roolissa hän osallistui kaikkiin Shenandoahin laakson vuoden 1864 sotaretken yhteydessä käytyihin taisteluihin.


title: William Emory

text: Vapautuessaan sodan jälkeen palveluksesta Emory oli sotilasarvoltaan vakituisen armeijan eversti ja vapaaehtoisarmeijan kenraalimajuri.


title: Stephen Dodson Ramseur

text: Stephen Dodson Ramseur (31. toukokuuta 1837 Lincolnton, Pohjois-Carolina – 20. lokakuuta 1864) oli yhdysvaltalainen sotilas, joka palveli Konfederaation kenraalina Yhdysvaltain sisällissodassa. Ennen sodan syttymistä hän oli opiskellut West Pointissa ja oli Yhdysvaltain armeijan sotilasarvoltaan vänrikki.


title: Stephen Dodson Ramseur

text: Ramseur osallistui useisiin suuriin sisällissodan taisteluihin muun muassa Gettysburgissa ja Wildernessissa. Hänen viimeiseksi taistelukseen jäi lokakuussa 1864 käyty Cedar Creekin taistelu, jossa hän jäi haavoittuneena Philip Sheridanin joukkojen vangiksi ja kuoli pian tämän jälkeen saamiinsa vammoihin. Ennen Cedar Creekia Ramseur oli haavoittunut jo kolme kertaa aiemmin (Malvern Hillissä, Chancellorsvillessa ja Bloody Anglessa). Kuollessaan Ramseur oli kenraaliluutnantti.


title: Stephen Dodson Ramseur

text: Ramseur ihastui kesken sisällissodan serkkuunsa Ellen Richmondiin, jonka kanssa hän meni naimisiin lokakuussa 1863.


title: Prime95

text: Prime95 on George Woltmanin ohjelmoima vapaasti saatavilla oleva ohjelma jota käytetään mersennen alkulukujen etsimiseen GIMPS-projektissa. MPrime on Linuxin komentokehotteesta käytettävä versio Prime95-ohjelmasta. Vaikka suurin osa GIMPS-ohjelman lähdekoodista on vapaasti saatavilla, teknisesti ottaen kyseessä ei ole vapaa ohjelma sillä käyttäjän tulee odottaa projektin hajauttamisen termejä, jos ohjelmaa käytettäessä löydetään vähintään 100 000 000 numeroa pitkä alkuluku ja käyttäjä voittaa $150000 dollarin palkinnon. Ohjelmakoodin pätkä, jota käytetään tarkistussumman luontiin ei ole julkisesti saatavilla turvallisuussyistä johtuen Uudelleenkirjoitettu Fft-ohjelmointikieli tämänhetkisessä vakaassa versiossa hyödyntää FMA-käskykantaa ja tämän myötä ohjelman suorituskyky on noussut hurjasti.


title: Prime95

text: Prime95 ohjelmaa käytetään myös suorittimen ja muistien vakauden testaamiseen sen tuottaman äärimmäisen rasituksen vuoksi. Tämän vuoksi ohjelmasta voi valita erillisen "torture test"-muodon joka testaa suoritinta ja muisteja käyttäjän haluaman ajan.


title: Prime95

text: Torture testissä on kolme eri ominaisuutta joiden valinta vaikuttaa siihen, mitä ominaisuuksia tietokoneesta testataan. Näitä valintoja voi tehdä muuttamalla Fourierin muunnoksenin kokoa. Ohjelman esiasetuksella on kolme eri vaihtoehtoja: pienet fft:t ja paikallaan pysyvillä fft:llä ja blend testillä. Pienet ja paikallaan pysyvät rasittavat enimmäkseen suorittimen liukulukuyksikköä ja välimuisteja blend-valinnan rasittaessa kaikkia tietokoneen komponentteja.


title: La Barthe-de-Neste

text: La Barthe-de-Neste on kunta Lounais-Ranskassa Hautes-Pyrénées'n departementissa Languedoc-Roussillon-Midi-Pyrénées'n alueella. Se sijaitsee Lannemezanin ylängöllä. Kunta on nimensä mukaan Nestejoen varrella.


title: Robin Kovács

text: Robin Kovács (s. 16. marraskuuta 1996 Tukholma, Ruotsi) on ruotsalainen jääkiekkoilija, joka pelaa SHL-joukkue Luleå HF:ssä. Hän on pelipaikaltaan oikea laitahyökkääjä.


title: Robin Kovács

text: Kovács on Flemingsbergs IK:n kasvatti. Hän siirtyi 14-vuotiaana AIK IF:ään kaudeksi 2011–2012. Kovács osallistui samalla kaudella myös TV-Puckeniin, joka päättyi pronssiin. Hän voitti turnauksen syöttöpörssin 15 syöttöpisteellään ja tehotilaston lukemalla +17. Kaudella 2012–2013 Kovács nousi AIK:n J18-junioreiden kapteenistoon. Hän voitti koko J18 Allsvenskanin piste- ja maalipörssin tehoilla 14+16=30 ja Kovács oli myös joukkueensa paras syöttäjä. Hän oli myös J18 Elitissä AIK:n paras maalintekijä 18 osumallaan. Kovács pelasi osan kaudestaan myös seuran J20-junioreissa ja hän AIK:n Elitserien-joukkueessa. Kovács pelasi ensimmäisen ja kauden ainoaksi jääneen Elitserien-ottelunsa 31. tammikuuta 2013 Rögle BK:ta vastaan. Hänestä tuli vain 16 vuoden, kahden kuukauden ja 15 päivän ikäisenä liigan historian kolmanneksi nuorin debytantti ja AIK:n seurahistorian nuorin Elitserienissä debytoinut pelaaja. Kaudella 2013–2014 Kovács pelasi SHL:ssä (ent. Elitserien) kolme runkosarjaottelua ilman tehopisteitä.


title: Robin Kovács

text: Kaudeksi 2014–2015 AIK putosi Ruotsin toiseksi korkeimmalle sarjatasolle HockeyAllsvenskaniin. Kovács teki joukkueen kanssa vuoden mittaisen sopimuksen toukokuussa 2014. Hän murtautui AIK:n miesten joukkueeseen ja teki 52 runkosarjaottelussa tehot 17+11=28 ja kymmenessä Kvalserien AS:n ottelussa tehot 2+5=7. Kovács oli runkosarjassa joukkueensa paras pistemies ja maalintekijä.


title: Robin Kovács

text: New York Rangers varasi Kovácsin kolmannella kierroksella 62. pelaajana . Samana kesänä hänet varasi myös TssKA Moskova 133. pelaajana ja OHL-joukkue North Bay Battalion 108. pelaajana . Heinäkuussa 2015 Kovács teki kaksivuotisen sopimuksen SHL:n nousijajoukkue Rögle BK:n kanssa. Samalla seura lainasi hänet kaudeksi 2015–2016 vielä AIK:hon. Kovács oli tehoilla 21+13=34 joukkueen toiseksi paras pistemies Malte Strömwallin jälkeen. Hän sijoittui Allsvenskanin maalipörssissä viidenneksi. Kovács jakoi myös kolmen muun pelaajan kanssa AIK:n sisäisen tehotilaston voiton SHL:n nousukarsinnoissa lukemalla +1. Hän pelasi kauden aikana myös neljä runkosarjaottelua Röglessä tehden yhden syöttöpisteen.


title: Robin Kovács

text: Heinäkuussa 2016 Kovács teki kolmivuotisen tulokassopimuksen New York Rangersin kanssa. Hän pelasi kauden 2016–2017 kokonaan AHL-joukkue Hartford Wolf Packin vahvuudessa, jossa Kovácsin tulokaskausi toi 72 runkosarjaottelussa tehot 2+10=12.


title: Robin Kovács

text: Lokakuussa 2017 Kovácsin sopimus Rangersin kanssa kuitenkin hieman yllättäen purettiin. Hän palasi kotimaahansa ja siirtyi muutamaa päivää myöhemmin kaksivuotisella sopimuksella Luleå HF:n joukkueeseen. Kovácsin ensimmäinen kokonainen SHL-kausi 2017–2018 toi hänelle 44 runkosarjaottelussa tehot 13+14=27 ja kolmessa playoff-ottelussa kaksi maalia. Kovács oli runkosarjassa joukkueensa kolmanneksi paras pistemies. Hänen SHL-uransa avausmaali syntyi 23. marraskuuta 2017 vieraissa Skellefteå AIK:ta vastaan. Toukokuussa 2018 Kovácsin sopimusta Luulajan kanssa jatkettiin vuodella kevääseen 2020 saakka.


title: Robin Kovács

text: Kovács pelasi alle 18-vuotiaiden Ivan Hlinkan muistoturnauksessa vuonna 2013. Hän pelasi samana vuonna myös World U-17 Hockey Challengessa, joka päättyi kultaan. Kovács putosi viimeisten joukossa Ruotsin alle 20-vuotiaiden MM-leiriryhmästä vuoden 2016. Tilanteesta hieman yllättävän teki se, että hän oli tehnyt turnausta edeltäneissä kuudessa harjoitusottelussa viisi maalia.


title: Robin Kovács

text: Yhteensä Kovács on pelannut 14 nuorten ja 24 poikien maaottelua.


title: Robin Kovács

text: Elite Prospects -sivuston Curtis Joe luonnehtii Kovácsia monipuoliseksi vauhtihyökkääjäksi, joka osaa myös ärsyttää vastustajia. Joen mukaan Kovácsilla on hyvä mailankäsittelytaito, luovuus ja hän on käyttökelpoinen erikoistilanteissa.


title: Robin Kovács

text: Kovácsin vanhemmat ovat lähtöisin Unkarista. Robin asuu avoliitossa Luulajassa yhdessä Ruotsin naisten jääkiekkomaajoukkuemaalivahti Minatsu Murasen kanssa. Robinilla diagnosoitiin ADHD ja dysleksia hänen ollessaan 14-vuotias.


title: Robin Kovács

text: Kesäkuussa 2017 Kovács oli osallisena traagisessa liikenneonnettomuudessa. Hän ajoi autolla kilpaa lapsuudenystävänsä kanssa Nynäshamnin ja Tukholman välisellä 73-tiellä. Molempien ajoneuvoilla oli vauhtia yli 200 km/h, vaikka kyseisellä tieosuudella nopeusrajoitus oli enimmillään 110 km/h. Kovácsin ystävän auto suistui tieltä, joka oli ensin osunut sivulliseen ajoneuvoon epäonnistuneen ohitusyrityksen jälkeen. Autoa kuljettanut parikymppinen mies kuoli, ja matkustaja loukkaantui vakavasti. Kovács tuomittiin lopulta oikeudessa 30 päiväsakkoon liikenneturvallisuuden vaarantamisesta. Tapahtuman hetkellä hänen uutisoitiin olleen ulkomailla pelaava ammattilaisjääkiekkoilija, mutta Kovács puhui samana syksynä tapahtumista "Expressenille" omalla nimellään.


title: Lortet

text: Lortet on kunta Lounais-Ranskassa Hautes-Pyrénées'n departementissa Languedoc-Roussillon-Midi-Pyrénées'n alueella. Se sijaitsee Nestejoen varrella.


title: Passengers (vuoden 2016 elokuva)

text: Passengers on vuonna 2016 ensi-iltansa saanut yhdysvaltalainen tieteiselokuva, jonka on ohjannut Morten Tyldum. Elokuvan pääosissa ovat Jennifer Lawrence ja Chris Pratt.


title: Passengers (vuoden 2016 elokuva)

text: Elokuvan ensi-ilta oli Yhdysvalloissa 21. joulukuuta 2016. Se sai kaksi Oscar-ehdokkuutta vuoden 2017 gaalassa: parhaasta musiikista ja lavastuksesta.


title: Passengers (vuoden 2016 elokuva)

text: Avaruusalus Avalon on kuljettamassa 5000 matkustajaa planeetalle nimeltä Homestead II. Matkan on määrä kestää 120 vuotta, ja matkustajat sekä miehistö viettävät koko matkan horrostilassa. Kun matkaa on kuljettu 30 vuotta, alukseen osuu asteroidi ja Jim Prestonin (Chris Pratt) horroskapseli menee epäkuntoon ja herättää hänet 90 vuotta liian aikaisin.


title: Passengers (vuoden 2016 elokuva)

text: Koneinsinööri Jim yrittää ensin kaikin keinoin korjata kapselinsa palatakseen horrostilaan, mutta ei onnistu siinä. Hän yrittää myös lähettää hätäviestin Maahan ja murtaa aluksen ohjaamon oven, mutta kaikki hänen yrityksensä epäonnistuvat.


title: Passengers (vuoden 2016 elokuva)

text: Vietettyään vuoden aluksella ainoana seuranaan androidibaarimikko Arthur (Michael Sheen) Jim harkitsee itsemurhaa, mutta huomaa pian eräässä horroskapselissa naisen nimeltä Aurora Lane (Jennifer Lawrence). Jim tutkii Auroran videoprofiilia ja ihastuu tämän kirjoituksiin ja persoonaan. Pitkällisen pohdiskelun jälkeen Jim päättää herättää Auroran horroksesta ja väittää tälle, että hänenkin horroskapselinsa ilmeisesti herätti hänet yllättäen. Jim pakottaa Arthurin lupaamaan, ettei kerro Auroralle, miksi hän todellisuudessa heräsi horroksesta. Asia kuitenkin paljastuu lopulta Auroralle.


title: Passengers (vuoden 2016 elokuva)

text: Aluksessa alkaa esiintymään vikoja yhä useammin ja yhä vakavampina. Erään vikatilanteen jälkeen yksi horroskapseleista lopettaa toimintansa ja herättää aluksen henkilökuntaan kuuluvan jäsenen Gus Mancuson (Laurence Fishburne). Hereilläolijat alkavat selvittämään aluksessa ilmenevien vikojen todellista syytä. Gus on kuitenkin saanut vakavia vammoja heräämisvaiheessa ja kuolee vammoihinsa.


title: Passengers (vuoden 2016 elokuva)

text: Jim ja Aurora saavat selville mistä aluksen häiriöt johtuvat. Alukseen iskeytyneestä meteoriparvesta yksi meteori on päässyt iskeytymään alukseen suojakilvistä huolimatta. Meteori on vioittanut yhtä keskusyksikköä ja moottoria. Yksikkö saadaan korjattua, mutta moottorin jäähdytys vaatii vielä korjausta. Jim joutuu korjaamaan vian avaamalla manuaalisesti jäähdytysjärjestelmän aluksen ulkopuolelta käsin. Jäähdytys saadaankin kuntoon, mutta Jim joudutaan elvyttämään hapenpuutteen vuoksi.


title: Passengers (vuoden 2016 elokuva)

text:
Tutkiessaan tarkemmin lääkintätiloissa sijaitsevia laitteita, Jim saa selville lääkintäkapselissa olevan ominaisuus joka mahdollistaa syväunen. Lääkintäkapseleita on vain yksi, joten jäljelle jää päätös käytetäänkö kapselia.
Elokuvan ensimmäinen traileri julkaistiin 20. syyskuuta 2016.


title: Sarrancolin

text: Sarrancolin on kunta Lounais-Ranskassa Hautes-Pyrénées'n departementissa Languedoc-Roussillon-Midi-Pyrénées'n alueella. Se on ollut keskiajalla linnoitettu kaupunki. Kunta on tunnettu marmoristaan.


title: Pakko olla in

text: Pakko olla in () on vuonna 1999 ensi-iltansa saanut yhdysvaltalainen romanttinen komediaelokuva, jonka on ohjannut Raja Gosnell. Elokuvassa esiintyy James Franco debyyttiroolissaan.